**შეზღუდული** **დაისი**

***კორმაკ მაკ-კართი***

***მოქმედება ხდება ნიუ-იორკის შავკანიანთა გეტოში, მრავალბინიანი შენობის ერთ-ერთ სახლში. სამზარეულოში გაზქურა და დიდი მაცივარი დგას. ერთი კარი დერეფანში გადის, მეორე- საძინებელში. დერეფანში გასასვლელი კარი დალუქულია. ოთახში დგას: იაფფასიანი მაგიდა (უჯრიანი), ორი პლასტმასის სკამი და ორი სავარძელი. მაგიდაზე დევს: უბის წიგნაკი, გაზეთი, ბიბლია, კალამი, ფანქარი და ორი ჭიქა. ერთ სკამზე (მარჯვნივ) დიდი, შავი კაცი ზის, ხოლო მეორეზე - შუახნის თეთრი კაცი - სპორტული ტანსაცმლით და დიდი ფეხსაცმლით. შემოსაცმელი სკამზე აქვს გადაკიდებული.***

შავი - რა უნდა გავაკეთოთ პროფესორო?

თეთრი - რა საჭიროა რამის გაკეთება?

შავი - ხომ გითხარით- ეს საქმე უკვე მეც მეხება. როცა დილით ადრე სამსახურში მივდიოდი ჩემს გეგმებში არ შედიოდით, მაგრამ ახლა...

თეთრი - ეს არაფერს ნიშნავს. მომხდარს არანაირი ფარული მნიშვნელობა არ გააჩნია.

შავი - მაშინ რა არის აშკარა მნიშვნელობა?

თეთრი - არანაირი მნიშვნელობა არ აქვს. თქვენ ადამიანებს ხვდებით, ზოგიერთი მათგანი გასაჭირშია. ეს იმას არ ნიშნავს, რომ მათზე პასუხსიმგებელი ხართ. სხვათაშორის ისინი ვინც ყოველთვის უცხო ადამიანებზე ზრუნავენ, ხშირად მათ ვერ ამჩნევენ, ვისაც მართლა სჭირდება ზრუნვა. ჩემი აზრით ასეა- უბრალოდ, საკუთარი ვალდებულებების შესრულებით გმირი ვერ გახდებით.

შავი - მე მგულისხმობთ?

თეთრი - არ ვიცი, უნდა გგულისხმობდეთ?

შავი - ამაში შესაძლოა იყოს სიმართლის მარცვალი, მაგრამ კონკრეტულ შემთხვევაში არ ვიცოდი ვისთვის მედევნებინა თვალი, ან რა გამეკეთებინა, როცა მას ვიპოვიდი. მოცემულ შემთხვევაში მხოლოდ ერთი მინიშნება მქონდა.

თეთრი - მაინც რომელი?

შავი - ადამიანი უბრალოდ იქ იდგა. როგორცკი შევხედე, მივხვდი: „ჩემ ძმას ნამდვილად არ ჰგავს, მაგრამ ის იქ დგას,- ამიტომაც თვალყური უნდა ვადევნო მეთქი.“

თეთრი - და ასეც მოიქეცით, არა?

შავი - სიმართლე გითხრათ თქვენი ვერ შემჩნევა რთული იყო, პირდაპირ ჩემ წინ იდექით.

თეთრი - თქვენთან ახლოსაც არ მოვსულვარ, არც კი შემიმჩნევიხართ.

შავი - ვერ ვხვდები როგორ შეიძლება საკუთარი თავის ასეთ მდგომარეობამდე მიყვანა?

თეთრი - ხო...

შავი - კარგად ხართ? ღამით გამოიძინეთ?

თეთრი - არა.

შავი - ხო... როდის მიხვდით რომ დრო იყო? რამე განსაკუთრებული მოხდა?

თეთრი - არა, დღეს ჩემი დაბადების დღეა, მაგრამ ამაში რაიმე განსაკუთრებული არ არის.

შავი - მაშ დაბადების დღეს გილოცავ პროფესორო!

თეთრი - მადლობა.

შავი - ესეიგი დაბადების დღე გაგახსენდათ, და იფიქრეთ რომ შესაფერისი დრო იყო.

თეთრი - ვინ იცის, იქნებ დაბადების დღეც სახიფათოა, ისევე როგორც შობა. ნაძვისხეები მორთულია, კარებზე გვირგვინები კიდია, მილებზე კი მთელი ამერიკის მასშტაბით თვითმკვლელები დაბორიალობენ.

შავი - შობაზე მსგავსი შემთხვევა არ მახსენდება.

თეთრი - შობამ თავისი მნიშვნელობა დაკარგა.

შავი - ამაში გეთანხმებით- ნამდვილად ასეა.

თეთრი - უნდა წავიდე. ***(დგება, იღებს თავის მოსაცმელს, მხრებზე მოიცვამს, სამკლავეში ჯერ ერთ ხელს გაუყრის, შემდეგ მოუხერხებლად ამოიღებს, მეორე ხელს გაუყრის და ბოლოს და* *ბოლოს ჩაიცვამს*)**

შავი - ქურთუკს ყოველთვის ასე იცვამთ?

თეთრი - რამე არასწორად გავაკეთე?

შავი - არ მითქვამს რომ, რაიმე არასწორად გააკეთეთ, უბრალოდ ვიკითხე ყოველთვის ასე იცვამთ თუ არა.

თეთრი - ყოველთვის არა, უბრალოდ ვიცვამ. რა იყო, ქალურად ხომ არ მოგეჩვენათ?

შავი - უბრალოდ პროფესორის ჩვევებს ვსწავლობ.

თეთრი - კარგი, უნდა წავიდე. ***(შავი დგება)***

შავი - ქურთუკს ავიღებ.

თეთრი - ქურთუკს აიღებთ?

შავი - ჰო.

თეთრი - სად მიდიხართ?

შავი - თქვენ მოგყვებით.

თეთრი - რას ნიშნავს მე მომყვებით, სად?!

შავი - სადაც არ უნდა წახვიდეთ.

თეთრი - არა, ვერ გამომყვებით.

შავი - გამოგყვებით.

თეთრი - სახლში მივდივარ.

შავი - კარგი.

თეთრი - კარგი?! სახლში ჩემთან ერთად ვერ წამოხვალთ.

შავი - ძალიან კარგადაც წამოვალ. დამელოდეთ.

თეთრი - ჩემთან ერთად ვერ წამოხვალთ.

შავი - რატომ?

თეთრი - ვერ წამოხვალთ.

შავი - რა?! თქვენ შეგიძლიათ ჩემთან ერთად ჩემს სახლში წამოსვლა, და მე არ შემიძლია თქვენთან წამოსვლა?!

თეთრი - არა, არა, ამას არ ვგულისხმობ, უბრალოდ სახლში უნდა წავიდე.

შავი - ბინაში ცხოვრობთ?

თეთრი - ხო.

შავი - შავკანიანებს არ უშვებთ სახლში?

თეთრი - არა...- ანუ კი,- რა თქმა უნდა ვუშვებთ. მისმინეთ: მოვრჩეთ ხუმრობას! უნდა წავიდე. ძალიან დავიღალე.

შავი - კარგი. თუ ჩემ გამო პრობლემები არ შეგექმნებათ, მაშინ წავიდეთ.

თეთრი - სერიოზულად ამბობთ?

შავი - რა თქმა უნდა სერიოზულად ვამბობ.

თეთრი - შეუძლებელია.

შავი - გულის შეტევასავით სერიოზული ვარ.

თეთრი - რაში გჭირდებათ ეს?

შავი - მე რაში მჭირდება? არჩევანი არ მაქვს.

თეთრი - რა თქმა უნდა გაქვთ.

შავი - არ მაქვს.

თეთრი - ვინ დაგნიშნათ ჩემს მფარველ ანგელოზად?

შავი - თვითონაც იცით ვინც. მეტროში დილით მე ხომ არ მითხოვია ჩემთან მოსვლა და მკლავებში ჩავარდნა?

თეთრი - თქვენს მკლავებში არ ჩავვარდნილვარ.

შავი - არა?

თეთრი - არა.

შავი - აბა როგორ მოხვდით მათში? ***(პროფესორი თავდახრილი დგას, სკამს უყურებს, შემოტრიალდება და სკამისაკენ წავა, ჯდება.)***

თეთრი - ჰჰჰჰ.

შავი - აღარ მივდივართ?

თეთრი - მართლა გგონიათ რომ იესოც ამ ოთახშია?

შავი - არა, არ მგონია რომ ამ ოთახშია. ***(პროფესორი მაგიდაზე ხელებს აწყობს და თავს ხრის. შავი სკამს გამოწევს და დაჯდება)*** ვიცი რომ აქ არის. თქვენ მისვამთ ასეთ კითხვებს პროფესორო. იგივე იქნებოდა მე რომ მეკითხა - ქურთუკი ჩაიცვით თუ არა მეთქი.

თეთრი - ეს ერთი და იგივე არ არის. ეს თანხმობის საკითხია. თუ მე და თქვენ დარწმუნებულები ვართ რომ ქურთუკი მაცვია, სეისილი კი იტყვის რომ - შიშველი ვარ, რომ მწვანე კანი და კუდი მაქვს, მისთვის კომფორტული ფსიქიატრიულის მოძებნა მოგვიწევს.

შავი - ვინ არის სეისილი?

თეთრი - არავინ! უბრალოდ მაგალითი მოვიყვანე. სეისილი არ არსებობს- ჩვეულებრივი პერსონაჟია, რომელიც აზრის საილუსტრაციოდ გამოვიგონე.

შავი - გამოიგონეთ?

თეთრი - დიახ.

შავი - ესეიგი მისი აზრი არ ითვლება.

თეთრი - ამიტომაც გამოვიგონე. შემეძლო ყველაფერი სხვანაირად მომეგონებინა- მეთქვა რომ თქვენი აზრით ქურთუკი არ მაცვია.

შავი - და რომ მწვანე ხართ და კუდი გაქვთ?

თეთრი - დიახ.

შავი - მაგრამ ეს არ გააკეთეთ.

თეთრი - არა.

შავი - და ეს პასუხისმგებლობა სეისილის დააკისრეთ.

თეთრი - დიახ.

შავი - მაგრამ, სეისილის საკუთარი პოზიციის დაცვა არ შეუძლია, რადგან მას ჩვენგან განსხვავებული პოზიცია აქვს და მისი აზრი საერთოდ არ ითვლება. გარდა ამისა ის თქვენი ფანტაზიის ნაყოფია, მიუხედავად იმისა რომ მწავენა და კუდი აქვს.

თეთრი - ის კი არა, მე ვარ მწვანე. საერთოდ რა გინდათ?

შავი - სეისილის ვინაობის გაგებას ვცდილობ.

თეთრი - მე ასე არ ვფიქრობ. იესოს დანახვა შეგიძლიათ?

შავი - არა, არ შემიძლია.

თეთრი - მაგრამ მას ელაპარაკებით.

შავი - ყოველ დღე.

თეთრი - და ისიც გელაპარაკებათ.

შავი - დიახ, მისი მესმის.

თეთრი - როგორ გესმით მისი, ხმები გესმით?

შავი - არა, არა, არა, მისი ხმა არ მესმის. სიმართლე გითხრათ ჩემი ხმაც არ მესმის, მაგრამ მელაპარაკება ის.

თეთრი - იქნებ იესო მხოლოდ თქვენს თავში ცხოვრობს?

შავი - კი ჩემს თავში ცხოვრობს.

თეთრი - მაშინ საერთოდ ვერ ვხვდები რის თქმას ცდილობთ.

შავი - ვიცი რომ ვერ ხვდებით ძვირფასო. მომისმინეთ, უპირველესად უნდა მიხვდეთ, რომ ჩემი იდეები რაიმე ორიგინაულუს არ შეიცავენ. თუ მათ ღვთიური არომატი არ აქვთ, ისინი საერთოდ არ მაინტერესებს.

თეთრი - ღვთიური არომატი?

შავი - ჰო, მოგწონთ?

თეთრი - ცუდი არ არის.

შავი - რადიოში გავიგონე შავკანიანი მოძღვრისგან. საქმე იმაშია რომ სხვა გზით წასვლას ვცდილობდი. მარტივ გზას არ ვგულიხმობ- თვალახვეული, უღრან ტყეში! ღმერთო როგორ ვცდილობდი... თუ ვინმე ამის გაკეთებას ჩემზე დიდი ძალისხმევით ცდილობდა, სიამოვნებით გავიცნობდი. მაგრამ იცი რა მომცა ამან?

თეთრი - არ ვიცი რა მოგცათ.

შავი - სიცოცხლე სიკვდილის შემდეგ.

თეთრი - სიცოცხლე სიკვდილის შემდეგ.

შავი - სიცოცხლე, რომელზეც ყველა ოცნებობს.

თეთრი - გასაგებია.

შავი - რაღაც ეჭვი მეპარება. ნება მომეცით ერთი კითხვა დაგისვათ.

თეთრი - გისმენთ.

შავი - ეს წიგნი ***(ბიბლია)*** წაგიკითხავთ?

თეთრი - გარკვეული მონაკვეთები კი.

შავი - წაგიკითხავთ თუ არა?

თეთრი - მგონი წიგნი იობისა იყო.

შავი - ოდესმე წაგიკითხავთ თუ არა ეს წიგნი?

თეთრი - არა.

შავი - მაგრამ ბევრი წიგნი გაქვთ წაკითხული.

თეთრი - დიახ.

შავი - მაინც რამდენი?

თეთრი - წარმოდგენაც არ მაქვს.

შავი - დაახლოებით?

თეთრი - ჰმ... კვირაში ორი, წელიწადში ასი, დაახლოებით ორმოცი წლის განმავლობაში. ***(შავი იღებს უბის წიგნაკსა და კალამს, იწერს რიცხვებს და ბუტბუტებს)***

შავი - კვირაში ორი...

თეთრი - ორმოცჯერ ასი ოთხი ათასია!

შავი - ***(სიცილს იკავებს)*** ვხუმრობ პროფესორო. დამისახელეთ რიცხვი, ნებისმიერი რიცხვი, და ორმოცზე-ზე გაგიმრავლებთ.

თეთრი - ოცდაექვსი.

შავი - ათას ორმოცი!

თეთრი - ასთვრამეტი!

შავი - ოთხიათას შვიდას ოცი!

თეთრი - ოთხიათას შვიდას ოცი.

შავი - ხო.

თეთრი - პასუხი ახალი შეკითხვაა?

შავი - რა?

თეთრი - ეს ახალი რიცხვია.

შავი - ოთხიათას შვიდას ოცი? დიდი რიცხვია პროფესორო.

თეთრი - ნამდვილად დიდია.

შავი - პასუხი იცით?

თეთრი - არა

შავი - ასოთხმოცდარვაათას რვაასი. ***(სხედან)***

თეთრი - ჰმ. შევამოწმებ. ***(შავმა გაუცურა უბის წიგნაკი და კალამი, პროფესორმა დახედა, გამოთვალა და ისევ შავს შეხედა)*** როგორ აკეთებთ ამას?

შავი - რიცხვები და შვკანიანები მეგობრობენ. ფსონები, სამაგიდო თამაშები... ვისაც სწაფად გამოთვლა შეუძლია ის არის გამარჯვებული. მარტივია შავკანიანი ძმის ჯიბის გაცარიელება. ციხეში დიდი დრო მქონდა.

თეთრი - გასაგებია.

შავი - თქვენი და წიგნების კავშირს დავუბრუნდეთ. ესეიგი ამბობთ რომ ოთხიათასი წიგნი გაქვთ წაკითხული.

თეთრი - შეიძლება, შეიძლება მეტიც.

შავი - მაგრამ ეს წიგნი არა.

თეთრი - არა.

შავი - რატომ?

თეთრი - არ ვიცი.

შავი - შეგიძლიათ მითხრათ, რომელია ისტორიაში საუკეთესო წიგნი?

თეთრი - წარმოდგენაც არ მაქვს.

შავი - სცადეთ მაინც.

თეთრი - ბევრი კარგი წიგნი არსებობს.

შავი - რომელიმე აირჩიეთ.

თეთრი - „ომი და მშვიდობა.“

შავი - კარგი. ფიქრობთ რომ ის ისეთივე კარგია როგორიც ეს?

თეთრი - არ ვიცი, ეს სხვადასხვა სახის წიგნებია.

შავი - ეს „ომი და მშვიდობა“ ვიღაცამ ხომ დაწერა, არა?

თეთრი - კი.

შავი - მხოლოდ ეს განსხვავებაა არა?

თეთრი - არა, ჩემი აზრით ორივე გამოგონილ ისტორიაზე.

შავი - და არცერთი არ არის სიმართლე.

თეთრი - ისტორიულ ჭრილში არა.  
შავი - აჰამ, როგორია თქვენთვის ნამდვილი წიგნი?  
თეთრი - ალბათ ისტორიულ თემაზე დაწერილი წიგნი, მაგალითად: გიბონის „რომის ისტორიის აღზევება და დაცემა“,- აღწერა მოვლენათა სვლას მაინც შეესაბამება.

შავი - აჰამ, ესეიგი თქვენი აზრით, გიბონის წიგნი ისეთივე კარგია როგორიც ეს?

თეთრი - როგორიც ბიბლია?

შავი - ხო, როგორიც ბიბლია.

თეთრი - არ ვიცი, გიბონის წიგნი ქვაკუთხედია. ის ძალიან მნიშვნელობანია...

შავი - რეალური წიგნია, ესეც არ დაგავიწყდეთ.

თეთრი - ხო- რეალური მოვლენებია აღწერილი.

შავი - მაგრამ ისეთივე კარგი წიგნია?

თეთრი - არ ვიცი. ვერ ვხვდები ერთმანეთს როგორ ადარებთ. ვაშლისა და მსხლის შედარება არ შეიძლება.

შავი - პროფესორო! ვაშლებზე და მსხლებზე კი არა, წიგნებზე ვსაუბრობთ. „აღზევება და დაცემა“ ისეთივე კარგი წიგნია როგორიც ეს? მიპასუხეთ! მიპასუხეთ!

თეთრი - „არას“ თქმა მომიწევს.

შავი - გარეკანზე წარწერა იყო სანამ წაიშლებოდა. „საუკეთესო წიგნი, რომელიც ოდესმე დაწერილა.“ როგორ ფიქრობთ ეს სიმართლეა?

თეთრი - შესაძლოა. ***(შავი ბიბლიას მაგიდაზე აბრუნებს)***

შავი - თქვენ კარგ წიგნებს კითხულობთ.

თეთრი - დიახ, ვცდილობ.

შავი - მაგრამ საუკეთესო წიგნი არ წაგიკითხავთ, რატომ?

თეთრი - ჩემი წასვლის დროა.

შავი - წასვლა რაში გჭირდებათ პროფესორო? დარჩით, კომპანიონობა გამიწიეთ.

თეთრი - გეშინიათ რომ სადგურში დავბრუნდები.

შავი - შესაძლოა, ამიტომაც სჯობს ჩემთან დარჩეთ.

თეთრი - თუ დაგპირდებით რომ ამას არ გავაკეთბ?

შავი - იქ მაინც დაბრუნდებით.

თეთრი -სამუშაოზე დაბრუნებას არ აპირებთ?

შავი - ზუსტადაც რომ სამუშაოზე მივდიოდი.

თეთრი - უცნაური რამ შეგემთხვათ სამუშაოსაკენ მიმავალ გზაზე.

შავი - ნამდვილად.

თეთრი - არ დაგითხოვენ?

შავი - არა, არ დამითხოვენ.

თეთრი - დაურეკეთ მაინც.

შავი - ტელეფონი არ მაქვს და იქ იციან, რომ აქამდე თუ არ მივსულვარ, საერთოდ არ მივალ. არასოდეს არ ვაგვიანებ.

თეთრი - ტელეფონი რატომ არ გაქვთ?

შავი - არ მჭირდება, ნარკომანები მაინც მოიპარავენ.

თეთრი - იაფიანი იყიდეთ.

შავი - ნარკომანებისთვის ფასს მნიშვნელობა არ აქვს. მოდით თქვენთან დავბრუნდეთ.

თეთრი - კიდევ ცოტახნით ვისაუბროთ თქვენზე. შეიძლება რაღაც გკითხოთ?

შავი - რა თქმა უნდა.

თეთრი - სად იდექით? ვერ ვხვდები საიდან დამინახეთ.

შავი - თქვენი საოცარი ნახტომის შესრულებისას?

თეთრი - დიახ.

შავი - ბაქანზე ვიდექი.

თეთრი -ბაქანზე იდექით?

შავი - დიახ.

თეთრი - არ შემიმჩნევიხართ.

შავი - ბაქანზე ვიდექი, ჩემი საქმით ვიყავი დაკავებული და უეცრად თქვენ გამოჩნდით.

თეთრი - სპეციალურად ვაკვირდებოდი იქაურობას, რათა ახლოს არავინ ყოფილიყო. განსაკუთრებულად ბავშვები. იქ არავინ იყო.

შავი - მხოლოდ მე ვიყავი.

თეთრი - ვერ ვხვდები სად შეიძლება ყოფილიყავით.

შავი - ჩემს დადანაშაულებას ცდილობთ პროფესორო? იქნებ ბოძის უკან ვიდექი?

თეთრი - იქ ბოძები არ არის.

შავი - გინდათ თქვათ რომ დიდ, შავკანიან ანგელოზს უყურებთ, რომელმაც უკანასკნელ მომენტში ჩაგკიდათ ხელი და სიკვდილს გადაგარჩინათ?

თეთრი - არა, ასე არ ვფიქრობ.

შავი - ასეთი რამ შეუძლებელია?

თეთრი - ხო, შეუძლებელია.

შავი - ხო მაგრამ, თითონ არ ვარაუდობთ ამას?

თეთრი - მსგავსი არაფერი მითქვამს. თქვენ დაიწყეთ ანგელოზებზე საუბარი. ანგელოზები საერთოდ არ მიხსენებია. არ მჯერა ანგელოზების არსებობის.

შავი - აბა რისი გჯერათ?

თეთრი - ბევრი რამის.

შავი - კარგი.

თეთრი - რა კარგი?

შავი - კარგი რისი გჯერათ?

თეთრი - სხვადასხვა რაღაცების.

შავი - მაგალითი მომიყვანეთ.

თეთრი - აამ, კულტურული მიღწევების მაგალითად, წიგნების, მუსიკის, ფერწერის და მსგავსი რაღაცების.

შავი - გასაგებია.

თეთრი - აი რას აქვს ჩემთვის მნიშვნელობა. ისინი ცივილიზაციის ფუნდამენტს წარმოადგენენ. მათ ადრე უფრო დიდ მნიშვნელობას ვანიჭებდი, ახლა კი შედარებით, ალბათ ნაკლებად.

შავი - რა გახდა ამის მიზეზი.

თეთრი - ადამიანებმა შეწყვიტეს მათი დაფასება და მეც აღარ ვაფასებ. გარკვეული ზომით ვერ გეტყვით ზუსტად რატომ. ეს სამყარო თითქმის გაქრა, მალე სრულად გაქრება.

შავი - ვერ ვხვდები რას გულისხმობთ პროფესორო.

თეთრი - არაუშავს, მისახვედრი არაფერია. ის რაც მიყვარდა ძალიან სუსტი და მყიფეა. ადრე ამას ვერ ვხვდებოდი, მეგონა რომ სამარადისო იყო, მაგრამ ასე არ აღმოჩნდა.

შავი - და ამან გიბიძგათ ხელი ბაქანზე? პირადული არაფერი ყოფილა?

თეთრი - ეს პირადულია, აი რას გვიშვება განათლება- ის მთელს სამყაროს პირადულად აქცევს.

შავი - ძალიან ძლიერი სიტყვებია პროფესორო, და არამგონია მათზე პასუხის გაცემა შევძლო. ან იქნებ საერთოდ არ არსებობს მათზე პასუხი? მაგრამ მაინც უნდა გკითხოთ- რა აზრი აქვს ცოდნას, როცა ბაქანზე დგახარ, გადახტომას აპირებ და შენკენ ასოცდაათი კილომეტრი სიჩქარით ექსპრესი- „სანსეთ ლიმითედი“ მოდის?

თეთრი - კარგი შეკითხვაა.

შავი - მეც ასე ვფირქობ.

თეთრი - არც ამაზე მაქვს პასუხი. შესაძლოა ეს ალოგიკური იყოს. არ ვიცი და არც მაინტერესებს. უცნაურია... ისიც უცნაურია რომ ვიღაც შესაძლოა სამყაროს აღსასრულის თვითვმხილველი გახდეს,- ესეც უცნაურია ჩემთვის, მაგრამ იმას არ ნიშნავს, რომ არასწორია. ვიღაც აუცილებლად გახდება ამის თვითმხილველი.

შავი - მაგრამ თქვენ ამ მომენტის დალოდებას არ აპირებთ.

თეთრი - არა, არ ვაპირებ.

შავი - აჰ, ვნახოთ სწორად გავიგე თუ არა. თქვენ ამბობთ, რომ კულტურული მიღწევები ერთადერთი რამ იყო, რაც სანსეთ ლიმითიდან გაშორებდათ.

თეთრი - ეს ჩემთვის ბევრს ნიშნავს.

შავი - მაგრამ მან მიგატოვათ.

თეთრი - დიახ.

შავი - კულტურაზე დამოკიდებული ნარკომანი ხართ.

თეთრი - იქნებ მართალი ხართ, იქნებ რწმენა არ გამაჩნია. მე „სანსეთ ლიმითედის“ მწამს.

შავი - ჯანდაბა პროფესორო.

თეთრი - მართლაც ჯანდაბაა.

შავი - რწმენა არ გაგაჩნიათ?

თეთრი - ის რისიც მწამდა აღარ არსებობს. სისულელე იქნება თავის მოჩვენება თითქოს ასე არ არის. დასავლური ცივილიზაცია დახაოს საკვამური მილიდან გაფრინდა, მე კი ზედმეტად დაკავებული ვიყავი და ეს ვერ შევამჩნიე, მაგრამ ახლა ვამჩნევ.

შავი - ნწ, უჰ, კერკეტი კაკალი ხართ პროფესორო.

თეთრი - თქვენ მიერ ჩემს პრობლემებში ჩარევის მიზეზს ვერ ვხედავ. უნდა წავიდე.

შავი - მეგობრები გყავთ?

თეთრი - არა.

შავი - კარგი რა პროფესორო, ერთიც არ გყავთ?

თეთრი - არა, ნამდვილი ერთიც არ მყავს.

შავი - მიამბეთ მის შესახებ.

თეთრი - ვის შესახებ?

შავი - არანამდვილი მეგობრის შესახებ.

თეთრი - უნივერსიტეტში მყავს ერთი მეგობარი, ახლო მეგობარი არ არის, ზოგჯერ უბრალოდ ერთად ვსადილობთ.

შავი - მისგან მეტს ვერაფერს იღებთ, ხომ ასეა?

თეთრი - კი.

შავი - რა გაუკეთეთ?

თეთრი - რა გავუკეთე?

შავი - ხო.

თეთრი - არაფერი გამიკეთებია, რატომ ფიქრობთ, რომ რაიმე გავუკეთე?

შავი - არ ვიცი გაუკეთეთ თუ არა.

თეთრი - არა, თქვენი აზრით რა უნდა გამეკეთებინა მისთვის.

შავი - არ ვიცი, ეს თქვენ უნდა მითხრათ.

თეთრი - არაფერი მაქვს სათქმელი.

შავი - მისთვის გამოსამშვიდობებელი წერილი, ან რაიმე მსგავსი არ დაგიტოვებიათ?

თეთრი - არა.

შავი - თქვენი საუკეთესო მეგობრისთვის.

თეთრი - საუკეთსო მეგობარი არ არის.

შავი - ხომ გადაწყვიტეთ, რომ საუკეთესო მეგობარია.

თეთრი - ეს თქვენ გადაწყვიტეთ.

შავი - უთხარით რომ ამაზე ფიქრობდით?

თეთრი - არა, რატომ უნდა მეთქვა?

შავი - ის ხომ თქვენი საუკეთესო მეგობარია?

თეთრი - ხომ გითხარით, ახლო მეგობრები არ ვართ.

შავი - ახლო მეგობრები არ ხართ?

თეთრი - არა.

შავი - თქვენი საუკეთსო მეგობარია და ახლო ურთიერთობა არ გაქვთ?

თეთრი - ასე თქმაც შეიძლება.

შავი - თვითმკვლელობით ან მსგავსი სისულელით ვერ შეაწუხებდით არა?

თეთრი - ***(ოთახს მოავლებს თვალს)*** მომისმინეთ, სიტყვას თუ მოგცემთ, რომ უბრალოდ სახლში წავალ და გზად თვითმკვლელობას არ შევეცდები?

შავი - და თუ მე მოგცემთ სიტყვას, რომ თქვენი სისულელეების არ მჯერა?

თეთრი - ესეიგი აქ პატიმრის როლში ვარ?

შავი - ყველაფერი ასე ცუდად არ არის. თქვენ პატიმარი აქ მოხვედრამდე იყავით. სხვათაშორის სიკვდილმისჯილთა საკანში იჯექით. მამათქვენი რას საქმიანობდა?

თეთრი - რა?

შავი - მამათქვენი რას საქმიანობდა მეთქი, სად მუშაობდა?

თეთრი - იურისტი იყო.

შავი - იურისტი?

თეთრი - ხო.

შავი - რა სახის იურისტი?

თეთრი - სახელმწიფო იურისტი იყო, მაგრამ სისხლის სამართლის ან მსგავს საქმეებთან კავშირი არ ჰქონდა.

შავი - მსგავს საქმეებში რას გულისხმობთ?

თეთრი - არ ვიცი, განქორწინების საქმე და რაღაც.

შავი - შესაძლოა მიხვდით რისი თქმაც მინდა. რით გარდაიცვალა?

თეთრი - ვინ გითხრათ რომ გარდაიცვალა?

შავი - გარდაიცვალა თუ არა?

თეთრი - კი.

შავი - რით გარდაიცვალა?

თეთრი - სიმსივნით.

შავი - სიმსივნით... დიდხანს ავადმყოფობდა?

თეთრი - კი.

შავი - ხშირად ნახულობდით?

თეთრი - არა.

შავი - რატომ?

თეთრი - არ მინდოდა.

შავი - რას ნიშნავს არ გინდოდათ?

თეთრი - არ ვიცი, უბრალოდ არ მინდოდა. ალბათ არ მინდოდა ასეთი დამმახსოვრებოდა.

შავი - სისულელეა. გთხოვათ რომ მისულიყავით!

თეთრი - არა.

შავი - მაგრამ დედამ გთხოვათ?

თეთრი - არ ვიცი, შეიძლება, არ მახსოვს.

შავი - კარგი რა პროფესორო, ხომ იცით, რომ გთხოვათ.

თეთრი - ხო მთხოვა.

შავი - რა უთხარით?

თეთრი - ვუთხარი რომ მივიდოდი.

შავი - მაგრამ არ მიხვედით.

თეთრი - არა.

შავი - რატომ?

თეთრი - გარდაიცვალა.

შავი - არა, ამიტომ არა. მისი ნახვის დრო გქონდათ, მაგრამ არ მიხვედით.

თეთრი - შეიძლება.

შავი - მის გარდაცვალებას ელოდით.

თეთრი - კარგი. მამაჩემი არ მომინახულებია.

შავი - მამათქვენი სასიკვდილო სარეცელზე იწვა, სიკვდილს ელოდა. მის გვერდით დედათქვენი იჯდა და მისი ხელი ეკავა- წარმოუდგენელ ტკივილს განიცდიდა. ამ დროს მის ნახვას გთხოვთ უკანასკნელად, და თქვენ კი ეუბნებით - „არა, არ მოვალ.“ -მითხარით თუ ვცდები.

თეთრი - ამის ასე წარმოდგენა თუ გინდათ?

შავი - მაშინ რა მოხდა სინამდვილეში?

თეთრი - არ ვიცი.

შავი - ესეიგი ყველაფერი ასე მოხდა.

თეთრი - ალბათ.

შავი - არა, ვარაუდები არ მჭირდება. კი თუ არა?

თეთრი - კი.

შავი - ვნახოთ, მატარებლის განრიგი სად მაქვს. გავარკვევ შემდეგი ექსპრესი როდის იქნება. ***(გამოაღებს მაგიდის უჯრას და ჩაიხედავს)***

თეთრი - არამგონია ამაში რაიმე სასაცილო იყოს.

შავი - მიხარია ამის მოსმენა პროფესორო, რადგან არც მე ვარ ამაში დარწმუნებული. ყოველწუთიერად უფრო და უფრო მაოცებთ. როგორ ვერ ხვდებით თუ რა გჭირთ? ყველაფერი ძალზედ გამჭირვალეა: ვხედავ როგორ ბრუნავს მამოძრავებელი მექანიზმი, აგრეთვე სინათლეს ვხედავ, კეთილ სინათლეს, შენს ჭეშმარიტ სინათლეს. თქვენ ვერ ხედავთ მას?

თეთრი - ვერა, ვერ ვხედავ.

შავი - ღმერთმა დაგლოცოს ძმაო, დაგლოცოს და გაგაძლიეროს, რადგან ის აქ არის.

თეთრი - როდის იყავით დაპატიმრებული?

შავი - ძალიან დიდი ხნის წინ.

თეთრი - რის გამო?

შავი - მკვლელობის.

თეთრი - მართლა?

შავი - ვინ იტყოდა მკვლელი ვარო, სიმართლე რომ არ იყოს?

თეთრი - ამას ციხეს უწოდებთ.

შავი - დიახ.

თეთრი - გამოსასწორებელ დაწესებულებას ყველა შავკანიანი ციხეს უწოდებს?

შავი - არა, მხოლოდ ბებერი, სოფლელი ნიგერები. ჩვენ როგორც წესი ყველაფერს თავის სახელს ვუწოდებთ. ვერ ვიტან ციხის სახელების მრავალფეროვნებაზე ფიქრს. ნეტავ ვინმეს თუ დაუთვლია?

თეთრი - ციხის ისტორიები იცით?

შავი - ციხის ისტორიები?

თეთრი - ხო.

შავი - არ ვიცი, ადრე ვუამბობდი ხალხს ციხის ისტორებს, მაგრამ უკვე დაკარგა თავისი ხიბლი. იქნებ რამე უფრო მხიარულზე ვილაპარაკოთ?

თეთრი - დაქორწინებული ყოფილხართ?

შავი - დაქორწინებული?

თეთრი - ხო.

შავი -***(რბილად)*** ღმერთო ჩემო.

თეთრი - რა იყო?

შავი - მგონი სჯობს, ციხის ისტორიებს დავუბრუნდეთ. ***(ხარხარებს)*** ღმერთო ჩემო!

თეთრი - შვილები გყავთ?

შავი - არა პროფესორო, არავინ მყავს, ჩემი ოჯახი დაიღუპა. ორი ბიჭი მყავდა, მაგრამ დიდი ხნის წინ წავიდნენ ამ ქვეყნიდან. თითქმის ყველა, ვისაც ვიცნობდი, მკვდარია. გაითალისწინეთ, შეიძლება თქვენს ჯანმრთელობას დიდი ზიანი მივაყენო.

თეთრი - ყოველთვის პრობლემებში ეხვეოდით?

შავი - კი, თან ეს ძალიან მომწონდა. ახლაც მომწონს. შვიდი წელი ვიჯექი. შეეძლოთ გაცილებით მეტი მოესაჯათ. ბევრი ადამიანი დავაზარალე. ჩვეულებრივ ისე ვცემდი ხოლმე, რომ ფეხზე დადგომასაც ვეღარ ახერხებდნენ.

თეთრი - ახლა აღარ ეხვევით უსიამოვნებებში?

შავი - არა.

თეთრი - მაგრამ ჯერ კიდევ მოგწონთ?

შავი - იქნებ ამას საკუთარმა კანმა მიმაჯაჭვა? მაგრამ ახლა სხვა მხარეს ვარ, თუ გაჭირვებაში მყოფი ადამიანის დახმარება გინდა, იქ უნდა წახვიდე, სადაც გაჭირვება იწყება. სხვა არჩევანი არ არსებობს.

თეთრი - და გასაჭირში მყოფ ხალხს ეხმარები?

შავი - კი.

თეთრი - რატომ? ***(შავი სახეში უყურებს და აკვირდება)***

შავი - არ ხართ ამისთვის მზად.

თეთრი - იქნებ მოკლედ გეპასუხათ?

შავი - მოკლედ გიპასუხეთ.

თეთრი - დიდი ხანია რაც აქ ცხოვრობთ?

შავი - ექვსი... თითქმის შვიდი წელია.

თეთრი - ვერ ვხვდები აქ როგორ ცხოვრობთ.

შავი - აბა სად სჯობს ცხოვრება?

თეთრი - ნებისმიერ სხვა ადგილას.

შავი - ზუსტად ეს არის ნებისმიერი სხვა ადგილი. ალბათ შემიძლია სხვა ადგილასაც ვიცხოვრო, მაგრამ ამასაც არაუშავს. საძინებელი მაქვს სადაც განმარტოება შემიძლია, დივანი მაქვს სადაც გართობა შემიძლია,- მეტწილად ნარკომანებისთვის. რა თქმა უნდა ნებისმიერი ნივთის მოპარვა შეუძლიათ, ასე რომ ბევრს ვერაფერს შეაგროვებ, მაგრამ ამასაც არაუშავს. სწორ ადამიანებთან ურთიერთობით გარე სამყაროს ცდუნებებზე ამბობ უარს. ერთხელ მაცივარი მოიპარეს, მაგრამ ვიღაცამ კიბეზე გამოიჭირა და აიძულა უკან დაებრუნებინათ. მერე ეს დიდი აგრეგატი ვიშოვე, უფრო სწორად- გავცვალე. ერთადერთი რაც მენატრება მუსიკაა. რკინის კარის გაკეთება მინდა, მერე მუსიკის მოსმენასაც შევძლებ. მაგრამ კარის ყიდვა ჩარჩოსთან ერთად მომიწევს. ვმუშაობ ამაზე. ტელევიზია არ მაინტერესებს, მაგრამ მუსიკა მენატრება.

თეთრი - არ გგონიათ რომ საშინელ ადგილას ცხოვრობთ?

შავი - საშინელ ადგილას?

თეთრი -ხო.

შავი - რას გულისხმობთ?

თეთრი - ეს ადგილი საშინელი ადგილია- საშინელი ადამიანებით დასახლებული.

შავი - რას ამბობთ?

თეთრი - ხომ ხვდებით, რომ ამ ადამიანების გადარჩენა არ ღირს. ეს შესაძლებელიც რომ იყოს, ამ შემთხვევაშიც კი, ამას უნდა ხვდებოდეთ.

შავი - სირთულეები მიყვარს. მღვდელი ჯერ კიდევ ციხეში გავხდი. აი ეს იყო ნამდვილი გამოცდა. იქ უამრავი ისეთი ადამიანი იყო ვისაც ამაზე არც კი უფიქრია. მათთვის უფლის სიტყვას არანაირი მნიშვნელობა არ გააჩნდა, მხოლოდ რეზიუმეში უნდოდათ კარგი შეფასების ჩაწერა.

თეთრი - რეზიუმეში?

შავი - ხო. საშინელებების ჩამდენებთან ერთად ვცხოვრობდი. ციხეში მოხვედრის გარდა არაფერს ნანობდნენ, მაგრამ რაც ყველაზე უცნაურია ბევრ მათგანს ღმერთის სწამდა. იმაზე მეტადაც კი, ვიდრე გარეთა მყოფ ადამიანებს. მე ნამდვილად მწამდა. იფიქრეთ ამაზე პროფესორო.

თეთრი - სჯობს წავიდე.

შავი - წასვლა არაფერში გჭირდება პროფესორო. ნება მომეცით რაღაც გკითხოთ: ოდესმე გქონიათ დღე, რომელიც თავიდან -ბოლომდე უცნაური იყო და ყველაფერი გამოგდიოდათ?

თეთრი - ვერ ვხვდები რას გულისხმობთ.

შავი - ერთი დღე, მაგიური დღე, როცა ყველაფერი ისე გამოდის, როგორც გინდა.

თეთრი - არ ვიცი, შეიძლება მქონდა, რა იყო?

შავი - იქნებ უბრალოდ დიდი ხნის განმავლობაში არ გქონიათ მსგავი დღე და მოგეჩვენათ, რომ ასეთი დღეები საერთოდ არ არსებობს.

თეთრი - არ არსებობს?

შავი - ხო.

თეთრი - მაშინ რა არსებობს?

შავი - გრძელი და საშინელი დღეები. მაგრამ ასეც რომ ფიქრობდეთ, უნდა აცნობიერებდეთ, რომ მზე ყოველ დღე ერთი და იგივე ძაღლის უკანალს არ ათბობს. ხვდებით რას ვგულისხმობ?

თეთრი - გინდათ თქვათ, რომ უბრალოდ ცუდი დღე მაქვს? რა სისულელეა.

შავი - არ ვამბობ, რომ თქვენ ცუდი დღე გაქვთ. ვამბობ, რომ ცუდი ცხოვრება გაქვთ.

თეთი - ფიქრობთ, რომ ჩემი ცხოვრება უნდა შევცვალო?

შავი - დამცინით?

თეთრი - უნდა წავიდე.

შავი - კიდევ დარჩით ცოტა ხანს.

თეთრი - ციხის ისტორიებზე რას იტყვით?

შავი - არ გჭირდებათ ციხის ისტორიები.

თეთრი - რატომ?

შავი - ისედაც არაფერს იჯერებთ. ფიქრობთ, რომ თქვენი ტვინის გამორეცხვას ვცდილობ, არა?

თეთრი - ასე არ არის?

შავი - არის, მაგრამ არ მინდა, რომ ეს იცოდეთ.

თეთრი - ნებისმიერ შემთხვევაში უნდა წავიდე.

შავი - გარეთ გასასვლელად მზად არ ხართ.

თეთრი - უნდა წავიდე.

შავი - ვიცი რომ სასწრაფო საქმეები არ გაქვთ.

თეთრი - საიდან?

შავი - იქიდან რომ აქ არც კი უნდა იყოთ.

თეთრი - გასაგებია.

შავი - ციხის ისტორებს თუ გიამბობთ, დარჩებით?

თეთრი - კარგი, ცოტა ხნით დავრჩები.

შავი - შესანიშნავია, თანახმაა! ესეც ასე- ჩემი ციხის ისტორია!

თეთრი - ნამდვილი ისტორიაა?

შავი - კი ნამდვილია. სხვები არ ვიცი. ერთ დღეს გავიღვიძე და სასადილოთ რიგში ჩავდექი, შავკანიანმა კი, რომელიც ჩემს ზურგს უკან იდგა, მზარეულთან კამათი დაიწყო. ამბობდა: „ლობიო ცივიაო“ და კოვზი ქვაბში ჩააგდო. ამ დროს პერანგი დამესვარა. ლობიოს გამო არ მინდოდა შევწუხებულიყავი, მაგრამ ცოტათი გავბრაზდი. ახალი პერანგი მეცვა, ახალი შარვალი და ახალი მაისური. კვირაში ორ კომპლექტს გვაძლევდნენ. „ფრთხილად იყავი თქო“, თუ რაღაც ასეთი ვუთხარი. საკუთარ თავს კი ვეუბნებოდი, „არ გინდა, ნუ მიაქცევ ყურადღებას.“ მაგრამ შემდეგ იმ ნიგერმა რაღაც მითხრა- შევტრიალდი. შევტრიალდი თუ არა მუცელში დანა გამიყარა. ასე უეცრად არ ველოდი. ყველგან სისხლი იყო. ციხის ხელნაკეთი დანა კი არ იყო- იტალიელებისგან ჰქონდა ნაყიდი. შავი ფერის იყო- ვერცხლისფერში შერეული. დავიხარე და უკან გავედი. შემდეგ მაგიდის ფეხს მივწვდი. ჩემს ხელში ძალიან მარტივად აღმოჩნდა. წინ ძალიან გრძელი ხრახნი ჰქონდა და პირდაპირ თავში ვურტყამდი იმ ნიგერს- შეუჩერებლად! შეუჩერებლად, სანამ იმ ნიგერის თავი სხვა რამეს არ დაემსგავსა. ხრახნი თავში გაეჭედა და მის ამოსაღებად ძალის გამოყენება დამჭირდა.

თეთრი - რა გითხრა?

შავი - რა მითხრა?!

თეთრი - რიგში რა გითხრა?

შავი - ამას ვერ გავიმეორებ.

თეთრი - ეს უსამართლობაა.

შავი - უსამართლობაა?

თეთრი - ხო.

შავი - წარსულის სისხლიან ისტორიას გიყვებით, რომელიც ციხეში გადამხდა, თვითონ კი იმის მიხვედრას ვერ ახერხებთ იმ ნიგერმა რა მითხრა?

თეთრი - აუცილებელია ეს სიტყვა გამოიყენოთ?

შავი - რა სიტყვა? ეს სიტყვა?

თეთრი - ხო.

შავი - როგორც ვხედავ ურთიერთბაში პროგრესი არ გვაქვს.

თეთრი - უბრალოდ ეს სიტყვა აუცილებელი არ არის.

შავი - სიტყვა „ნიგერის“ გაგონება არ გინდათ, და ბრაზდებით რომ იმ ნიგერის სიტყვებს არ გიმეორებთ? დარწმუნებული ხართ?

თეთრი - ვერ ვხვდები ამ სიტყვას რატომ იყენებთ.

შავი - ეს ჩემი ისტორიაა. იქ აფროამერიკელები, ან შავკანიანები არ იყვნენ- იქ მხოლოდ ნიგერები იყვნენ.

თეთრი - გააგრძელეთ.

შავი - მოკლედ გარკვეულ მომენტში დანა ამოვიღე და ძირს დავაგდე. შემდეგ იმ ნაბიჭვრის ცემა გავაგრძელე. მისი მეგობარი კი ჩემ გვერდზე გაყვანას ცდილობდა. ცალი ხელით მოაჯირს ვეყრდნობოდი ამიტომაც არაფერი არ გამოუვიდა. მაგრამ ვერ შევამჩნიე, რომ ერთ ტიპს ის დანა აუღია და თურმე ჩემს მოკვლას ცდილობდა. სისხლი ვიგრძენი, შევბრუნდი და მას დავარტყი თავში. ძირს დავარდა. შემდეგ ვიღაცამ ღილაკს დააჭირა- სირენა ჩაირთო და ყველა იატაკზე დაწვა. კარი ჩაკეტეს. მცველმა იარაღი დამიმიზნა და დამიყვირა - „იარაღი დააგდე და ძირს დაწექი!“ სროლას აპირებდა, როცა ლეიტანანტმა უთხრა არ ესროლოო. - შენ კი ეგ ჯოხი დააგდეო. ირგვლივ მიმოვიხედე და მივხვდი რომ მარტო ვიდექი. დავინახე რომ მაგიდის ქვეშ იმ ნიგერის ფეხები მოჩანდა. შემდეგ დავაგდე ის მაგიდის ფეხიც. ამის შემდეგ არაფერი მახსოვს. მითხრეს- თითქმის ნახევარი სისხლი დაკარგეო. მახსოვს დარტყმის დროს სისხლზე ფეხი მისრიალებდა, მაგრამ იმ ნაბიჭვრის სისხლი მეგონა.

თეთრი - ***(მშრალად)*** ესაა მთელი ამბავი?

შავი - დიახ. ფაქტობრივად ეს არის ისტორიის შინაარსი.

თეთრი - მოკვდა?

შავი - არა, არ მოკვდა. ყველა გადარჩა, ეგონათ, რომ მკვდარი იყო, მაგრამ გადარჩა. ამის შემდეგ კარგად ვეღარ აზროვნებდა და მასთან პრობლემები აღარ შემქმნია. თავი ყოველთვის ასე ჰქონდა, ცალი თვალი დაკარგა, ხელებს და ფეხებს ვეღარ ამოძრავებდა, ლაპარაკის პრობლემებიც ჰქონდა. სხვა განყოფილებაში გადაიყვანეს.

თეთრი - მაგრამ ეს მთლიანი ისტორია არ არის.

შავი - არა, არ არის.

თეთრი - შემდეგ რა მოხდა?

შავი - ოპერაციის შემდეგ საავადმყოფოში გავიღვიძე. ელენთა და ღვიძლი გაჭრილი მქონდა და კიდევ ვინ იცის რა. სიკვდილთან ახლოს ვიყავი. ორას ოთხმოცი ნაკერი დამადეს, ძალიან მტკივნეული იყო. არც ვიცოდი, რომ ასეთი ტკივილის განცდა საერთოდ შესაძლებელი იყო, და ამ ყველაფრის მიუხედავად მაინც საწოლზე ხელბორკილებით ვიყავი დაბმული. წარმოგიდგენიათ? მოკლედ საწოლზე ვწევარ და ხმა მესმის, ძალიან მკაფიოდ, - „უფალი ასეთი მოწყალე რომ არ ყოფილიყო აქ არ იქნებოდი.“ თავის წამოწევა ვცადე და მიმოხედვა მინდოდა, მაგრამ ვერ შევძელი, მაგრამ აზრიც არ ჰქონდა, ირგვლივ არავინ იყო. ანუ ვიღაც იყო, მაგრამ გახედვა საჭირო აღარ იყო რადგან მის დანახვას მაინც ვერ შევძლებდი.

თეთრი - ეს ისტორია ცოტათი უცნაურად არ გეჩვენებათ?

შავი - კი, ვაღიარებ, ცოტათი კი არა ძალიან უცნაურია.

თეთრი - ის ადამიანი არ შეგებრალათ?

შავი - თხობას წინ უსწრებთ.

თეთრი - ადამიანმა დაკარგა თვალი, აზროვნების უნარი შეეზღუდა, კიდურებს ვეღარ იყენებდა და ყველაფერი იმისთვის რომ თქვენ ღმერთი გეპოვათ? ასე არ არის?

შავი - არ ვიცი.

თეთრი - ამაზე არ გიფიქრიათ?

შავი - როგორ არა, ბევრი.

თეთრი - ეს ხომ ნამდვილი ისტორიაა?

შავი - პროფესორო ნახეთ, არ მინდა, რომ თქვენზე არასწორი შთაბეჭდილება შემექმნას, მაგრამ აშკარად ცდილობთ რომ ისტორია სხვაგვარად დამასრულებინოთ, მაგრამ სხვაგვარი დასასრულით თქვენს ინტერესს ვერ შემანარჩუნებინებს.

თეთრი - ანუ ჩემს მოტყუებას?

შავი - წინააღმდეგი ხართ?

თეთრი - ამით ჩემს აქ რაც შეიძლება დიდი ხნით დარჩენას უზრუნველყობთ?

შავი - ზუსტად, მაგრამ გახსოვდეთ, ეს ციხის ისტორიაა.

თეთრი - გასაგებია.

შავი - ისტორია, რომლის მოყოლაც თქვენ მთხოვეთ.

თეთრი - კარგი.

შავი - საქმე იმაშია პროფესორო, რომ მაინც ვერ მივხვდი რა ამოძრავებს ღმერთს, არ ვიცი რატომ დამელაპარაკა, მე ასე არ მოვიქცეოდი.

თეთრი - მაგრამ მაინც მოუსმინეთ.

შავი - სხვა რა უნდა გამეკეთებინა?

თეთრი - არ ვიცი, არ მოგესმინათ.

შავი - თქვენი აზრით ის ისეთ ადამინებს დაელაპარაკება, რომლებიც არ მოუსმენენ? ფიქრობთ რომ ამის დრო აქვს?

თეთრი - რატომ ვერ იღებენ ზოგიერთები იმ ფაქტს, რომ ადამიანების გარკვეულ ჯგუფს უბრალოდ არ სჯერათ ღმერთს არსებობის?

შავი - მე შემიძლია ამის მიღება.

თეთრი - შეგიძლიათ?

შავი - რა თქმა უნდა, ამას ჩვეულებრივ ფაქტად აღვიქვამ. ასეთ ადამიანებს ყოველ დღე ვხედავ, რაც იმას ნიშნავს რომ შემიძლია ამ ფაქტის მიღება.

თეთრი - მაშინ თავს რატომ არ გვანებებთ?

შავი - გინდათ რომ მილებზე თავჩამოკიდებულებს თავები დაგანებოთ?

თეთრი - თუ ეს ჩვენივე სურვილით გავაკეთეთ, რატომაც არა?

შავი - იმიტომ რომ მან საპირისპიროს გაკეთება დამავალა. ეს ყველაფერი აქ წერია. ***(იღებს წიგნს, პროფესორი თავს გააქნევს)*** არ გინდათ რომ ბედნიერი იყოთ?

თეთრი - ბედნიერი?

შავი - ბედნიერების საწინააღმეგოთ რაიმე არგუმენტი გაქვთ?

თეთრი - ღმერთო შენ გვიშველე.

შავი - რა იყო?! ობობებით სავსე ქილა ხომ არ გამიხსნია?! რა გაქვთ ბედნიერების საწინააღმდეგო?

თეთრი - ბედნიერება ადამიანურ გარემოებებს ეწინააღმდეგება.

შავი - ეწინააღმდეგება, ოღონდ თქვენს გარემოებებს.

თეთრი - ბედნიერება?

შავი - რა იყო? ალბათ ფიქრობთ რომ საერთოდ არ არსებობს, არა? არავისთვის არ არსებობს?

თეთრი - არა!

შავი - მაშინ როგორ მივიყვანეთ საკუთარი თავი ასეთ მდგომარეობამდე?

თეთრი - ჩვენ ასეთებად დავიბადეთ. ტანჯვა და ადამიანური ბედისწერა ერთმანეთის ტოლფასია. ამ სიტყვებს ერთნაირი მნიშვნელობა გააჩნია.

შავი - ჩვენ ტანჯვაზე კი არა ბედნიერებაზე ვლაპარაკობთ!

თეთრი - ბედნიერი ვერ იქნებით თუ ამავდროულად ტკივილს განიცდით.

შავი - რატომ?

თეთრი - ეს უაზრობაა. ***(შავი მკერდზე ხელებს იცემს)***

შავი - ოოუ... როგორი სასტიკი აზრია პროფესორო! მქადაგებელი წაიქცა, გულზე ხელი მოიკიდა, თვალები დახუჭა - „მოითმინეთ! მოითმინეთ ადამიანო! მოითმინეთ ადამიანო!“ მქადაგებელი თვალების ხამხამს იწყებს, გონება უბრუნდება, გონება უბრუნედება და დაბრუნდა. ***(წამოიწევა)*** საქმე იმაშია პროფესორო, რომ თუ ცხოვრებაში ტკივილი არ განგიცდიათ, ბედნირებას როგორ ამოიცნობთ? რას შეადარებთ მას?

თეთრი - დასალევი საერთოდ არ გაქვთ?

შავი - არა, არ მაქვს. დალევა გიყვართ?

თეთრი - ახლა სიფხიზლის ლექციის წაკითხვას დამიწყებთ?

შავი - მე ამის უფლება არ მაქვს.

თეთრი - რთული დღე იყო, როგორც ვხვდები თქვენ არ სვამთ.

შავი - არა, არ ვსვამ. ჩემთვის განკუთვნილი დოზა ახალგაზრდობაში მივიღე.

თეთრი - ანონიმურ ალკოჰოლიკებში ხართ?

შავი - არა, არა, უბრალოდ დალევას თავი დავანებე და მორჩა. ბევრი ჩემი მეგობარი სვამდა, ბევრი კი არა თითქმის ყველა. ახლა კი ყველა მკვდარია.

თეთრი - დალევის გამო?

შავი - დალევის ან მსგავის მიზეზების გამო. მეგობარი მყავდა, რომელიც ცოტახნის წინს ტაქსმა გაიტანა. როგორ ფიქრობთ, სად მიდიოდა მთვრალი?

თეთრი - არ ვიცი სად მიდიოდა.

შავი - უფრო მეტი ვისკის საყიდლად! სახლში ისედაც ბევრი ჰქონდათ, მაგრამ ალკოჰოლიკებს ყოველთვის ეშინიათ, რომ ყველაფერს დალევენ და სასმლის გარეშე დარჩებიან.

თეთრი - მოკვდა?

შავი - იმედი მაქვს, რადგან უკვე დავმარხეთ.

თეთრი - ვგონებ ამ ისტორიასაც უნდა ჰქონდეს მორალი.

შავი - უბრალო ისტორიაა იმის შესახებ თუ რა გინდა და რას იღებ სინამდვილეში. ტკივილი და ბედნიერება... კიდევ ერთს გიამბობთ: ერთ დღეს მეგობრები სახლში ვისხედით და ვსვამდით. კვირა დღე იყო, დილა. უეცრად ერთი ჩვენი მეგობარი მოვიდა ქალთან ერთად, ეველინი ერქვა. ეველინი მოსვლის დროს უკვე მთვრალი იყო, მაგრამ ჩვენ მაინც ვუთხარით, რომ სამზარეულოში შესულიყო და ვისკი დაესხა. მასთან ერთად ვისკის დასასხმელად ჩვენი მეგობარი რეჯიც წავიდა, მაგრამ ბოთლი აღარ იყო. რეჯმა, რომელიც იქ მყოფ ლოთებს კარგად იცნობდა, ბოთლის ძებნა დაიწყო: კარადაში, ავეჯის უკან, მაგრამ ვერაფერი იპოვა. რა თქმა უნდა მიხვდა ყველაფერს. უკან დაბრუნდა, მაგიდასთან დაჯდა, ძალიან მთვრალ ეველინს შეხედა და უთხრა - „ეველინ, სად წაიღე ვისკი?“ ეველინმა უპასუხა - „ბლა ბლა ბლა“.

კიდევ ჰკითხა - „ეველინ, ვისკი სად დამალე მეთქი?“ მან კი უპასუხა - „ბლა ბლა ბლა.“ რეჯი გაბრაზდა, წამოდგა, მასთან ახლოს მივიდა და ეუბნება - „ბლა ბლა ბლა!“ ეველინმა კი უპასუხა - „ტუელტში დავმალეო.“

თეთრი - ძალიან სასაცილოა.

შავი - ვიცოდი, რომ მოგეწონებოდა.

თეთრი - მერე? იპოვეს ვისკი ტუალეტში?

შავი - კი, ლოთების უსაყვარლესი ადგილია, ბოთლების დასამალად. მაგრამ საქმე იმაშია, რომ ლოთს, იმის კი არ ეშიანია, ლოთობა მომკლავსო, არამედ იმის ეშინია რომ სანამ მოკვდება, ვისკი გაუთავდება. არ მოგშივდათ? შეგვიძლია ცოტახნით შევისვენოთ. არ დამავიწყდება სად გავჩერდი.

თეთრი - არა, არა, არ მშია. გააგრძელეთ.

შავი - ლოთს თუ დაუსხმათ და ეტყვით რომ მას სინამდვილეში დალევა არ უნდა, რას გიპასუხებთ?

თეთრი - ვიცი რასაც მიპასუხებს.

შავი - რა თქმა უნდა და მართლიც იქნებით.

თეთრი - გინდათ თქვათ რომ სინამდვილეში მართლა არ უნდა?

შავი - ზუსტად, რადგან რაც უნდა იმას ვერ იღებს, ან ფიქრობს, რომ ვერ მიიღებს. ამიტომაც იმას იღებს რისი აღების შანსიც აქვს და რაც სინამდვილეში არ უნდა.

თეთრი - სინამდვილეში რა უნდა?

შავი - იცით რაც უნდა.

თეთრი - არა, არ ვიცი.

შავი - იცით!

თეთრი - არა, არ ვიცი.

შავი - არ იცით რა უნდა?

თეთრი - არა, არ ვიცი.

შავი - ის უნდა, რაც ყველას.

თეთრი - და მაინც რა უნდა?

შავი - ღმერთის სიყვარული.

თეთრი - მე არ მინდა ღმერთის სიყვარული.

შავი - აი ზუსტად! ძალიან მაგარი იყო. პროფესიონალურად გადაიტანეთ საკითხი საკუთარ თავზე. მას რომ ჰკითხოთ, მასაც არ ენდომება. მას ვისკის დალევა უნდა. თქვენ ხომ ჭკვიანი ხართ პროფესორო? მითხარით რა არის ლოგიკური და რა- არა.

თეთრი - ვისკიც არ მინდა.

შავი - ახლა არ მკითხეთ სასმელი ხომ არ გაქვთო?

თეთრი - ზოგადად ვგულისხმობდი.

შავი - ჩვენ ზოგადზე და საზოგადოებაზე კი არა, ვისკიზე ვლაპარაკობთ.

თეთრი - ალკოჰოლთან პრობლემები არ მაქვს.

შავი - თუმცა პრობლემები გაქვთ.

თეთრი - რა პრობლემებიც არ უნდა მქონდეს, ისინი ალკოჰოლის დალევის შემდეგ მაინც არ მოგვარდება.

შავი - ჰმ! საოცარი სვლა იყო. და მაინც, როგორ შეიძლება მათი მოგვარება?

თეთრი - ვფიქრობ იცით როგორც.

შავი - ექსპრეს „სანსეთ ლიმითედი.“

თეთრი - დიახ.

შავი - და ეს არის ის, რაც თქვენ სინამდვილეში გინდათ.

თეთრი - დიახ, ეს არის ის, რაც სინამდვილეში მინდა.

შავი - ეს უზარმაზარი ვისკის ჭიქაა, პროფესორო!

თეთრი - ვისკი, რომელიც არ მინდა.

შავი - დიახ, რომელიც არ გინდათ.

თეთრი - მე კი ვფიქრობ, რომ მინდა.

შავი - რა თქმა უნდა გინდა ძვირფასო! წინააღმდეგ შემთხვევაში აქ არ ვისხდებოდით.

თეთრი - ვერ დაგეთანხმებით.

შავი - არ დამეთანხმოთ, მაგრამ მე ასეთი წესებით ვთამაშობ.

თეთრი - თქვენ უბრალოდ ვერ ხვდებით, რომ ჩემნაირი ადამიანები ღმერთისაკენ სწრაფვაში მხოლოდ ადამიანურ სისუსტეს ხედავენ.

შავი - როგორ არა, ვხედავ და სრულიად გეთანხმებით.

თეთრი - სრულიად მეთანხმებით?

შავი - დიახ, ჩვენ- ადამიანებს, ღმერთი გვაკლია.

თეთრი - მაპატიეთ, მაგრამ ჩემი აზრით თვით ღმერთის იდეაც სისულელეა. ***(შავი საზურგეზე გადაწვება და მკერდზე ხელს იცემს)***

შავი - ოუ, ღმერთო შენ შემიბრალე! იესო გვიშველე, თორემ პროფესორო ღვთის გმობას იწყებს და ჩვენი შველა შეუძლებელი გახდება! ***(თვალებს ხუჭავს და ხითხითებს)***

თეთრი - არ გგონიათ რომ ასე საუბარი არ შეიძლება?

შავი - არა, პროფესორო, არ შეიძლება, მაგრამ თქვენ ხომ ასე ფიქრობთ?

თეთრი - ასე ვფიქრობ, რადგან ეს ფაქტია.

შავი - სულაც არ არის ფაქტი. ერთ ფაქტს გეტყვით თქვენ შესახებ. ერთ ფაქტს, რომელიც შესაძლოა ერთადერთი იყოს.

თეთრი - მაგრამ ამას ცუდად არ აღიქვამთ.

შავი - არა, რადგან ვიცი, რომ ამის განკურნება შეიძლება. თუ მკითხავთ, შენი აზრით ის რას ფიქრობს ამასთან დაკავშირებითო, იმას გეტყვით რომ ეს უამრავჯერ აქვს მოსმენილი და ასეთ რაღაცებს საერთოდ აღარ აქცევს ყურადღებას. იმას ვგულისხმობ რომ თუ ვინმე იტყვის- „არ არსებობო“ და ამ დროს, თქვენ მის წინ ზიხართ და ისმენთ ამას როგორ ამბობს, არ გეწყინებათ?

თეთრი - არა პირიქით, ამის მთქმელი შემებრალებოდა.

შავი - ზუსტად. შესაძლოა მისი დახმარებაც კი სცადოთ. ჩემს შემთხვევაში მას ყვირილი მოუწია, სანამ მაგიდაზე ვიწექი სხვადასხვა ნაწილებისგან აწყობილი. მას შემდეგ რაც ვიღაც ნიგერმა დამჭრა, მაგრამ ღმერთი ღმერთია. მას შეუძლია შენს გულს ნებისმიერ დროს დაელაპაროკოს, უფრო მეტიც, თუ ის მე დამელაპარაკება, ის კი დამელაპარაკა, ესეიგი მას ნებისმიერთან შეუძლია დალაპარაკება. ***(შავი სამჯერ, ჩუმად დააკაკუნებს თითებს მაგიდაზე და დაჟინებით უყურებს პროფესორს)*** „საინტერესოა რა ჩაიფიქრა ამ შეშლილმა ნიგერმა, ალბათ მალე ჩემს წყევლას, უცხო ენაზე ბუტბუტს დაიწყებს. დროზე უნდა წავიდე აქედან. შეიძლება ჩემი საფულე მოიპაროს. აქედან სადგურში უნდა გავიქცე, სანამ რამე ცუდი მომხდარა.“ მაინც რა უნდა გავაკეთოთ პროფესორო?

თეთრი - უნდა წავიდე.

შავი - ვფიქრობდი კიდევ დარჩებოდით.

თეთრი - მისმინეთ, ვიცი თქვენთან ვალში ვარ, საზოგადოების თვალში მაინც, იქნებ რამე მოგცეთ რათა გავსწორდეთ და ვალში აღარ ვიყო, ფულს ან რამე მსგავს მოგცემთ. ***(შავი აკვირდება და არ პასუხობს)*** შემიძლია ათასი დოლარი მოგცეთ, თუმცა ეს არც ისე ბევრია, შემიძლია სამი ათასი მოგცეთ!

შავი - მაინც ვერ ხვდებით რა პრობლემა გაქვთ, არა?

თეთრი - არ ვიცი რას გულისხმობთ.

შავი - ვიცი რომ არ იცით.

თეთრი - უბრალოდ ამ სიტუაციის მოგვარება მინდა.

შავი - ჩემთან მოსაგვარებელი არაფერი გაქვთ.

თეთრი - მართლა ფიქრობთ რომ უფალმა გამომგზავნა თქვენთან?

შავი - არა, უარესი.

თეთრი - რას გულისხმობთ?

შავი - რწმენა ურწმუნოებას არ ჰგავს. თუ თქვენ მორწმუნემ რწმენის წყაროსთან მიღწევა შეძელით, მოსაძებნი აღარაფერი გრჩებათ. მეტი აღარაფერი არსებობს, მაგრამ ურწმუნოს პრობლემა აქვს, ის გარესამყაროს ამოცანების ამოხსნას დაიწყებს და როგორც კი ერთი ტყუილის დადგენას მოახერხებს, უკან ორი ახალი სიმართლე აღმოჩნდება. თუ ღმერთი დედამიწაზე დადიოდა, როცა მას ქმნიდა, მაშინ გამოდის, რომ დილით, როცა დგებით, ფეხს რეალურ იადაკზე დებთ, თუმცა არ ფიქრობთ იმაზე, თუ საიდან გაჩნდა ეს იატაკი. მაგრამ თუ ეს ასე არ იყო, მაშინ სულ სხვაგვარად მოგიწევთ იმის აღწერა, თუ რა არის ნამდვილი რეალობა. ნებისმიერ საკითხზე მსჯელობაც სწორედ ასე მოგიწევთ. თუ, რა თქმა უნდა, მსჯელობის უნარი გაგაჩნიათ. ყველა კითხვაზე ერთი სწორი პასუხი არსებობს... აბა, რას ფიქრობთ პროფესორო, თქვენ თვითონ რეალური ხართ თუ არა?

თეთრი - ამას არ ვყიდულობ.

შავი - კიბატონო. ეს ძალიან დიდხანს იდო მარკეტში და კიდევ ძალიან იდება.

თეთრი - მართლა გჯერათ ყველაფრის რაც ბიბლიაში წერია? რომ ეს ზუსტი ჭეშმარიტებაა?

შავი - სიტყვა-სიტყვით სიმართლე?

თეთრი - ჰო.

შავი - ფაქტობრივად არა, ხომ იცით რომ განდევნილი ვარ.

თეთრი - რას არ ეთანხმებით?

შავი - პირველი ცოდვის იდეას. როცა ევამ ვაშლი შეჭამა და ამით ყველა ცუდი გახდა. ადამიანებს ასეთებად არ აღვიქვამ. ჩემი აზრით ადამიანთა უმეტესობა თავდაპირველად კარგია. ვფიქრობ რომ ადამიანები თავად იზიდავენ ბოროტებას, ძირითადად იმის სურვილისას, რაც არ უნდა ისურვონ. არ ვაპირებ ერეტიკოსობას მხოლოდ იმ მიზნით, რომ თქვენ აღარ იყოთ ერეტიკოსი.

თეთრი - ერეტიკოსი ხართ?

შავი - ჩემს გასულელებას ცდილობთ პროფესორო?

თეთრი - არა.. როგორ გეკადრებათ. ერეტიკოსი ხართ თუ არა?

შავი - იმაზე მეტად არა, ვიდრე ნებისმიერი სხვა. ძლიერი რწმენის მქონე ადამიანის ერეტიკოსობაზე მეტადაც კი არა. მე ეჭვები არ მაქვს, სამაგიეროდ მაქვს კითხვები.

თეთრი - განსხვავება რაშია?

შავი - კითხვები ვისაც აქვს, იმას სიმართლის გაგება უნდა. ეჭვების მქონე ადამიანს კი, მისი ეჭვების გაქარწყლება უნდა.

თეთრი - ***(მიუთითებს ბიბლიაზე)*** და გადარჩენისთვის აუცილებელი არ არის, რომ ყველაფრის გჯეროდეთ რაც აქ წერია?

შავი - არა, სულაც არა. ჩემი აზრით, მისი წაკითხვაც კი არ არის აუცილებელი. საერთოდ შეგიძლიათ არ იცოდეთ ამ წიგნის არსებობის შესახებ. ჭეშმარიტება, რომელიც ამ წიგნის ფურცლებზეა დაწერილი, ჩვენს გულებშიც არის ჩაწერილი, ძალიან დიდი ხნის წინ და ის იქ დიდი ხნით დარჩება, იმ შემთხვევაშიც კი, თუ ამ წიგნის ყველა ფურცელი დაიწვება. რაც შეეხება იესოს სიტყვებს, არამგონია რომ ერთი სიტყვა მაინც იყოს მოგონილი. მან უბრალოდ გვითხრა ეს სიტყვები - ეს წიგნი მეგზურია სუსტი სულის მქონე ადამიანებისთვის, ძლიერ პიროვნებას ის არ სჭირდება. თქვენ რომ წაგეკითხათ, უფრო მეტი კითხვა და ეჭვი გაგიჩნდებოდათ, ვიდრე წაკითხვამდე გქონდათ. და იცით რატომ?

თეთრი - არ ვიცი, რატომ?

შავი - თქვენ მითხარით.

თეთრი - უნდა დავფიქრდე.

შავი - კარგი. ***(ჩუმად)***

თეთრი - რა კარგი?

შავი - კარგი იფიქრეთ.

თეთრი - მე ამისთვის შეიძლება იმაზე მეტი დრო დამჭირდეს, ვიდრე თქვენ გჭირდებათ.

შავი - არაუშავს.

თეთრი - არაუშავს?

შავი - დიახ. ამ მტკიცების სხვადასხვაგვარად გაგება შემიძლია, მაგრამ ბოლოს მაინც კარგი მნიშვნელობით აღვიქვამ, რადგან ასეთი ბუნება მაქვს. ასე ვახერხებ არა თქვენს, არამედ ჩემს სამყაროში გადარჩენას.

თეთრი - რატომ ფიქრობთ, რომ ასეთი ცუდი სამყარო მაქვს?

შავი - არ ვფიქრობ რომ ცუდია, უბრალოდ ხანმოკლეა.

თეთრი - მზად ხართ?

შავი - მზად ვარ.

თეთრი - კარგი. ჩემი აზრით, თქვენი კითხვის პასუხი ის არის, რომ ქადაგების პრინციპის საფუძვლად ყოველთვის ბოროტებას მოიაზრებს.

შავი - ღმერთო ჩემო!

თეთრი - რას იტყვით?

შავი - ძალიან ძლიერი პასუხი იყო პროფესორო, ვაუ! ნეტავ მეც მომსვლოდა წირვისას მსგავსი აზრები. ვაუ! თუმცა აქ მხოლოდ ჩვენ ორნი ვართ. გამიმეორეთ თქვენი პასუხი.

თეთრი - ბიბლია გაფრთხილებებითაა სავსე, წიგნების უმეტესობა, რადგანაც წიგნებით დავიწყეთ საუბარი, სიფრთხილეს გვასწავლის, სიფრთხილეს რის მიმართ? არასწორი გზის არჩევის მიმართ და მაინც რამდენი არასწორი გზა შეიძლება არსებობდეს? მათი რიცხვი უამრავია, და რამდენი სწორი გზა არსებობს? მხოლოდ ერთი, ეს არის დისბალანსი, რომელზეც თქვენ საუბრობდით.

შავი - ჯანდაბა, პროფესორო! აუცილებლად ტელევიზიაში უნდა გამოხვიდეთ, ორატონული ნიჭი გაქვთ, იცით? მართლა! ამ სიტყვებამდე თქვენს პროფესორობაშიც კი ეჭვი მეპარებოდა.

თეთრი - გაჩერდით.

შავი - არა, სერიოზულად ვამბობ.

თეთრი - მე კი ვფიქრობ, რომ დამცინით.

შავი - არა, სულაც არა.

თეთრი - მე ასე არ ვფიქრობ.

შავი - ძვირფასო, გეფიცები არ დაგცინი. თქვენივე სიტყვების ასე გამეორებასაც კი ვერ შევძლებდი, აღფრთოვანებული ვარ.

თეთრი - ძვირფასოს რატომ მეძახით?

შავი - უბრალოდ სამხრეთული ჩვევაა, არაფერს ნიშნავს, აღარ დაგიძახებთ თუ არ მოგწონთ.

თეთრი - მომწონს, უბრალოდ ვერ ვხვდები რა მნიშვნელობით მეძახით.

შავი - ეს იმას ნიშნავს, რომ მეგობრებს შორის ხართ და სანერვიულო არაფერი გაქვთ.

თეთრი - თქმა მარტივია, შესრულება კი ძალიან რთული.

შავი - მართალი ხართ, ალბათ ასეა, მაგრამ ჩვენ უბრალოდ ვლაპარაკობთ, ვსაუბრობთ.

თეთრი - და მერე?

შავი - და მერე რა?

თეთრი - და სხვა მკრეხელობა?

შავი - ამ ეტაპზე?

თეთრი - ხო ამ მომენტში.

შავი - აჰამ. მაგრამ არ გეტყვი.

თეთრი - რატომ არა?

შავი - იმიტომ რომ არა, არ უნდა გითხრა რაც გავაკეთ.

თეთრი - რატომ არა?

შავი - თქვენ ზიხართ აქ, ჩემს მაგიდასთან, ღმერთისთვის ისევე მკვდარი, როგორც დაცემული ანგელოზები და თქვენ ელოდებით როდის დაგიდებთ წინ კიდევ ერთ მკრეხელობას, რათა კიდევ უფრო მეტად მოეჭიდოთ ფსკერს და ვერ მიაღწიოთ ნაპირამდე, მე კი ამას არ გავაკეთებ. ეს არის და ეს.

თეთრი - ნუ გააკეთებთ.

შავი - ნუ ღელავ, არ გავაკეთებ.

თეთრი - უნდა წავიდე.

შავი - როგორც კი თორმეტობანაში რაიმე გეწყინებათ, მაშინვე უნდა წახვიდეთ.

თეთრი - თორმეტობანა რა არის?

შავი - სინამდვილეში ეს არ არის თორმეტობანა, ეს უბრალოდ დისკუსიაა.

თეთრი - თორმეტობანა რა არის?

შავი - ეს არის ჩვენს ხალხში გავრცელებული თამაში, როდესაც თორმეტი მეგობარი წრეზე დგას და ერთმანეთს შეურაცხყოფას აყენებს.

თეთრი - რა არის თამაშის მიზანი?

შავი - მოგება და წაგება, როგორც ყველა სხვა თამაშში.

თეთრი - მოგებული ხარ, თუ სხვას გააბრაზებ.

შავი - ეს სიმართლეა.

თეთრი - ვერ მიგიხვდით.

შავი - ვერც უნდა მიმხვდარიყავით, თქვენ თეთრი ხართ.

თეთრი - აბა საერთოდ რატომ მითხარით?

შავი - იმიტომ რომ მკითხეთ.

თეთრი - აჰამ. თუ გამაღიზიანებლად მომეჩვენეთ და წასვლა გადავწყვიტე, ესეიგი წავაგე.

შავი - კარგი. როგორც უკვე გითხარით, ეს არ არის თორმეტობანა, ჩვენ უბრალოდ ვსაუბრობთ.

თეთრი - მაგრამ თქვენ ასე აღიქვამთ.

შავი - ოხ, კიბატონო, ასე აღვიქვამ.

თეთრი - განა რამდენ ხანს უნდა დავრჩე წაგებად რომ არ ჩამეთვალოს.

შავი - სიმართლე გითხრათ რთული სათქმელია. მემგონი წასვლა იქამდე უნდა გადადოთ, სანამ რეალურად არ მოგინდებათ წასვლა.

თეთრი - დავრჩე მანამდე, სანამ არ მომინდება წასვლა.

შავი - ჰო.

თეთრი - და მერე შემეძლება წასვლა.

შავი - ჰო.

***პროფესორი ერთ ხელს ჩამოუშვებს, კისერს მოიზელს, თვალები დახუჭული აქვს. გამოიხედება.***

თეთრი - რატომ ქვია თამაშს თორმეტობანა?

შავი - არ ვიცი.

თეთრი - რა სახის შეურაცხყოფებია?

შავი - ოჰ, თქვენ შეგიძლიათ რაიმე თქვათ ვინმეს დედიკოზე, ეს მგრძნობიარე თემაა და ამ თამაშში მოსულა. ამის გამო მან შეიძლება წააგოს, მაგრამ თუ გაბრაზდა ისე გამოვა თითქოს მართლა გააკეთეთ ის, რაც მის დედიკოზე თქვით. მაგალითად - თქვენ ვერ გეცოდინებათ რას აკეთებს დედაჩემი, მაგრამ ისე ყვებით როგორც სრულ სიმართლეს. მიხვდით რასაც ვგულისხმობ?

თეთრი - მგონი.

შავი - სინამდვილეში ვერ.

თეთრი - და ეს არის ის რასაც თქვენს მეგობრებთან ერთად აკეთებთ?

შავი - მე? არა. მე არ ვთამაშობ თორმეტობანას.

თეთრი - ერთი რამ მითხარით.

შავი - სიამოვნებით.

თეთრი - რატომ ხართ აქ? რას გაძლევთ ეს? ჭკვიანი ადამიანი ჩანხართ.

შავი - მე? მე ერთი ლუიზიანელი სოფლელი ბრიყვი ვარ. როგორც უკვე გითხარით, ორიგინალური აზრები არასოდეს მქონია. მე არ ვიცი ის, რაც აქ წერია.

***ის იღებს მაგიდიდან ბიბლიას და უკან დებს.***

თეთრი - ზოგჯერ მგონია, რომ უბრალოდ დამცინით. ვერ ვხვდები აქ როგორ ცხოვრობთ, ან როგორ არ გეშინიათ ქუჩაში გასვლის.

შავი - რაღაც მხრივ მართალი ხართ, აქ ცხოვრება უსაფრთხო არ არის.

თეთრი - ვინმე დაგირწმუნებიათ რომ ნარკოტიკზე უარი ეთქვა?

შავი - არ მახსენდება.

თეთრი - მაშინ რა აზრი აქვს ამ ყველაფერს? ეს ადგილი სულიერად დაავადებული ადამიანების ლეპროზორიუმია.

შავი - ჯანდაბა! პროფესორო. სულიერად დაავადებული ადამიანების ლეპროზორიუმი? სად არის ჩემი ფანქარი?

***სამზარეულოს უჯრიდან ამოიღებს საწერ მასალას და იწერს.***

თეთრი - ნამდვილად ასე.

შავი - მე არასდროს არ მომინდება რომ წახვიდე. ჩადე ეს ჩემს წიგნში.

თეთრი - შენს წიგნში?

შავი - სულიერად დაავადებული ადამიანების ლეპროზორიუმი. ღმერთო, ჟღერადობა მომწონს.

თეთრი - დამცინით.

შავი - იცით, მე არ ვწერ წიგნებს.

თეთრი - აქამდე ასე არ მეგონა. რატომ არ გადახვიდოდით დასმე კარგ ადგილზე, სადაც რაიმე კარგის გაკეთებას შეძლებდით.

შავი - უფრო სწორად რომ ვთქვათ, სადაც კარგის გაკეთება არც არის საჭირო.

თეთრი - ზოგჯერ ღმერთიც ნებდებოდა, თან არაფერი გამიგია ჯოჯოხეთში ქადაგების შესახებ.

შავი - სწორად აღნიშნეთ, ქადაგება სწორედ ცოცხალი ადამიანებისთვის არის განკუთვნილი. ამიტომაც ხართ თქვენ თქვეს ძმაზე პასუხისმგებელი. როცა ის სუნთქვას შეწყვეტს, მას ვეღარ დაეხმარებით. იმ მომენტიდან ის უკვე სხვა ძალებს ემორჩილება, მასზე სიცოცხლეშივე უნდა იზრუნოთ და ზოგჯერ მისი მატარებლის განრიგიც უნდა გაიგოთ.

თეთრი - გამოდის, თქვენ ფიქრობთ, რომ თქვენი ძმის დარაჯი ხართ.

შავი - მე კი არ ვფიქრობ, ასე ამბობს ეს. ***(ბიბლიაზე მიუთითებს.)***

თეთრი - ამაში იესოც მონაწილეობს?

შავი - თუ წინააღმდეგი არ ხართ.

თეთრი - მას უნდა რომ ამ დამპალ სამყაროში გამოჩნდეს და გადაარჩინოს ის ვისი გადარჩენაც უკვე შეუძლებელია? რაში სჭირდება ეს? ხომ თქვით, რომ თავისუფალი დროის სიუხვით არ გამოირჩევა, რაში სჭირდება აქ მოსვლა? რა განსხვავებაა მისთვის სახლს, რომელიც მოკლებულია სულიერებასა და მორალურობას, და უბრალო სახლს შორის?

შავი - პროფესორო! არ ვიცოდი ასეთი ღვთისმეტყველი თუ იყავით.

თეთრი - ნუ თავმოთნეობთ.

შავი - არ ვიცი ეს სიტყვა რას ნიშნავს, მაგრამ ახსნის ნუ გეშინიათ, არ მეწყინება.

თეთრი - ეს სიტყვა იმას... იმას ნიშნავს, რომ გულწრფელი არ ხართ, რომ იმას არ ამბობთ რასაც ფიქრობთ და ამის ნაცვლად უბრალოდ დამცინით.

შავი - ჰმ, ფიქრობთ რომ იმას არ ვამბობ, რასაც ვფიქრობ?

თეთრი - ზოგჯერ უბრალოდ ენამჭევრობთ.

შავი - ჰმ. მაშინ კიდევ ერთი ენამჭერვობის მოსმენა მოგიწევთ. დავუშვათ გეუბნებით, რომ თუ თქვენი ძმის კისერზე მოჭერილი ხელების გაშვებას შეძლებთ, სამუდამო სიცოცხლეს მოიპოვებთ.

თეთრი - ეს შეუძლებელია, ბოლოს ყველა კვდება.

შავი - მას ეს არ უთქვამს. მან თქვა, რომ თქვენ სამუდამო სიცოცხლის მოპოვება შეგიძლიათ, დღეს! ახლა! მისი ხელში დაჭერა, მისი დანახვა შეგიძლიათ, ის სინათლეს ასხივებს. შეგრძნებადი წონა აქვს, მაგრამ ბევრი არა, ცოტათი თბილიც არის, სიცოცხლე - ის სამარადისოა. და თქვენ შეგიძლიათ მისი მოპოვება, დღეს. მაგრამ თქვენ ეს არ გინდათ, არ გინდათ, რადგან ამისთვის თქვენი ძმისთვის ხელების გაშვება მოგიწევთ, მასზე ჩახუტება მოგიწევთ. მაგრამ იცოდეთ, მნიშვნელობა არ აქვს ის რა ფერისაა, რა სუნი აქვს, არც იმას აქვს მნიშვნელობა საერთოდ უნდა თუ არა რომ ვინმე ჩაეხუტოს, მაგრამ თქვენ ამას მაინც არ გააკეთებთ, რადგან ფიქრობთ, რომ ის ამის ღირსი არ არის. ამაში ვერაფრით შეგეწინააღმდეგებით, რადგან მართლაც ასეა. ის ამას არ იმსახურებს, ***(წინ გადმოიხრება ფრთხილად)*** მაგრამ თქვენ ამას იმიტომ არ აკეთებთ, რომ უსამართლოდ მიგაჩნიათ. ხომ ასეა? ასეა?

***სიჩუმე.***

თეთრი - ასეთ უაზრობებზე ვერ ვფიქრობ.

შავი - უბრალოდ კითხვაზე მიპასუხეთ პროფესორო.

თეთრი - არ მჯერა ასეთი რაღაცების.

შავი - ვიცი რომ არ გჯერათ. უბრალოდ მიპასუხეთ.

თეთრი - შესაძლოა თქვენს სიტყვებში იყოს სიმართლის მარცვალი.

შავი - მეტს არაფერს მეტყვით?

თეთრი - არა.

შავი - კარგი, მიღებულია, დამაკმაყოფილებელი პასუხია. სულ არაფერს სჯობს.

თეთრი - სახლში უნდა წავიდე.

შავი - არა, არა, დარჩით. სულ ცოტახნით. შეგვიძლია სხვა რამეზე ვილაპარაკოთ, მაგალითად ბეისბოლზე. საჭმელი ხომ არ მოვამზადო?

თეთრი - არ მშია.

შავი - ყავაზე რას იტყვით?

თეთრი - კარგი, მაგრამ შემდეგ წავალ.

***(შავი წამოდგება, ჩაიდანს აავსებს და გაზზე შემოდგმას)***

შავი - კარგი, როგორც იქნა რაღაცაზე დამეთანხმეთ. იცით? ჩვეულებრივ ასეთი უხეში არ ვარ, ადამიანი ჩემს სახლში მოდის, ერთ მაგიდასთან ვსხდებით, მე კი არაფერს ვთავაზობ, მაგრამ თქვენთან ურთიერთბისას თითოეული ნაბიჯი წინასწარ უნდა გავთვალო. სწორად ვიმოქმედო, თორემ ადგებით და ღამის წყვდიადში დაიკარგებით.

***(შავი ჩაიდანში ყრის ყავას)***

თეთრი - ღამე არ არის.

შავი - გააჩნია რომელ ღამეს გულისხმობთ. ნება მომეცით, პირადული შეკითხვა დაგისვათ.

***(შავი ბრუნდება მაგიდასთან და ჯდება)***

თეთრი - გთხოვთ.

შავი - მაინც რა მოხდა ისეთი, რამაც გაიძულათ რომ ყველა არსებული ვარიანტიდან მაინც და მიანც ექსპრეს „სანსეთ ლიმითედი“ აირჩიეთ.

თეთრი - არამგონია რამე მომხდარიყო, უბრალოდ ბოლოს და ბოლოს სიმართლე ვაღიარე. მე სხვანაირი ვარ, მაგრამ ეს იმას არ ნიშნავს რომ გიჟი ვარ.

შავი - სხვანაირი?

თეთრი - ჰო.

შავი - ვისთან შედარებით?

თეთრი - ყველასთან შედარებით.

შავი - და სხვა თვითმკვლელებზე რას იტყვით?

თეთრი - რა უნდა ვთქვა?

შავი - იქნებ ისინიც ასეთები არიან, იქნებ ერთი ოჯახის წევრები ხართ, მაგრამ უბრალოდ ერთად არ იკრიბებით.

თეთრი - არამგონია.

შავი - არა გგონიათ?

თეთრი - ჯგუფურ თერაპიაზე მქონია ასეთ ადამიანებთან ურთიერთობა, მაგრამ მათთან არანაირი სიახლოვე არ მიგრძვნია.

შავი - და პროფესორებზე რას იტყვით? არც მათ შორის გყავათ ახლობლები?

თეთრი - ***(ზიზღით)*** ღმერთო დიდებულო!

შავი - ესეიგი არ გყავთ.

თეთრი - ისინი ისე მძაგს, როგორც საკუთარი თავი.

შავი - მათი არ მოწონება იმას არ ნიშნავს, რომ მათ არ ჰგავხართ. და ეს სიტყვა „მძაგს“ რას ნიშნავს?

თეთრი - სიძულვილს.

შავი - როგორც ჩანს ძლიერი სიტყვაა.

თეთრი - სამწუხაროდ საკმარისად ძლიერი არაა. მე მეშინია.

შავი - რატომ გძულთ სხვა, პროფესორო?

თეთრი - ვიცი რასაც ფიქრობთ.

შავი - და რაზე ვფიქრობ?

თეთრი - ფიქრობთ, ისინი იმიტომ მძულს, რომ მათ ვგავარ, რადგან საკუთარი თავიც მძულს.

შავი - მოდით, რაღაცას გკითხავთ. რაიმე სახის წამლებს იღებთ? ***(საზურგეს მიეყრდნობა)***

თეთრი - არა.

შავი - გინდათ მითხრათ, რომ არ არსებობს წამალი მათთვის, ვინც მზად არის თავი მოიკლას?

თეთრი - დეპრესიის წამლებს გულისხმობთ?

შავი - ჰო.

თეთრი - კი არსებობს, დამილევია კიდეც.

შავი - და რა გამოვიდა?

თეთრი - არაფერი.

შავი - არანაირი შვება არ გიგრძვნიათ?

თეთრი - არა, ყავა დაგავიწყდათ.

შავი - არა, მახსოვს. და ეს წამლები სხვებს ეხმარება?

თეთრი - ჩვეულებრივ კი.

შავი - მაგრამ თქვენ არა.

თეთრი - არა, მე არა. ***(შავი დგება)***

შავი - და რას მიხვდით,ამ ყველაფრის მერე?

თეთრი - არ ვიცი, რას უნდა მივმხვდარიყავი?

შავი - არ ვიცი, პროფესორო, უბრალოდ ვცდილობ დავადგინო, შევძლებთ თუ არა თქვენი რწმუნდებულების პოვნას. ***(მიდის სამზარეულოს დახლთან)***

თეთრი - რწმუნდებულების?

შავი -ჰო, მოგწონთ?

თეთრი - ამ სიტყვას ქუჩაში იყენებენ?

შავი - არა, ციხეში ვისწავლე. ზოგჯერ რომელიმე ადვოკატი რამე ისეთ სიტყვას იტყვის და შემდეგ ყველას პირზე აკერია. საუბრობენ თქვენს რწმუნდებულებზე, თქვენი კარის რწმუნდებულებზე, თქვენი ცოლის რწმუნდებულებზე. ნაღები, შაქარი? ***(გამორთავს გაზს და ასხამს ჭიქებში ყავას)***

თეთრი - არა, მხოლოდ შავი.

შავი - მხოლოდ შავი.

თეთრი - რაში მჭირდება რწმუნდებულები?

შავი - არ მითქვამს რომ გჭირდებათ, იქნებ გჭირდებათ და ჩვენ ისინი არ მოგვიძებნია. იქნებ ისინი სხვა მგზავრები არიან, რომლებიც საბოლოო დანიშნულების პუნქტში მიდიან, ან ისეთი ადამიანები, რომლებიც წამლებით შვებას იღებენ და შეიძლება თქვენი მეგობრები გახდნენ. ***(მაგიდასთან მოაქვს ჭიქები)***

თეთრი - საბოლოო დანიშნულების პუნქტის მგზავრები?

შავი - მოგწონთ ასეთი განმარტება?

თეთრი - ცუდი არ არის.

შავი - ესე იგი ასეთი არავინ გყავთ?

თეთრი - არა, არავინ. მე მათნაირი არ ვარ, არასდროს ვყოფილვარ და არც არასდროს ვიქნები.

შავი - არ ყოფილხართ?

თეთრი - არა.

შავი - მომისმინეთ, ზოგჯერ ადამიანებმა არ იციან რა უნდათ, სანამ არ მიიღებენ.

თეთრი - შესაძლოა. მაგრამ ვფიქრობ, რომ იციან რაც არ უნდათ.

შავი - არ ვიცი პროფესორო. მე ვცდილობ და მივყვები იმას რისიც მჯერა. წვრილმანებში იმხელა აზრი დევს, რომ გაგება ბოლომდე შეუძლებელია. რამდენიმე ადამიანი სადგურზე დგას და მატარებლის მოსვლას ელოდება, ელოდება სამსახურში წასვლას. ასჯერ მაინც ყოფილან იქ, შეიძლება ათასჯერ. ეს კი უბრალოდ მატარებლის სადგურია, მეტს ვერაფერი. მაგრამ შეიძლება ერთ-ერთი მგზავრი იდგეს კიდესთან და მაშინ მისთვის ეს სადგური სულ სხვა რამაა. შეიძლება ეს მისთვის მსოფლიოს კიდეა. სამყაროს კიდე. მიშტერებია ყოველი ხვალინდელი დღის დასასრულს და ლიანდაგებზე ხატავს ყველა გუშინდელ და გუშინწინდელ ჩრდილებს, რაც კი ოდესმე ჰქონია. ასე რომ ის განსხვავებული მგზავრია. მისი სამყარო შორსაა ყველა მოგზაურის სამყაროსგან, არაფერი აქვთ მათ საერთო. როგორ ფიქრობთ ეს სიმართლეა?

თეთრი - არ ვიცი.

შავი - ვიცი რომ არ იცით, ჩემო ძვირფასო, ვიცი რომ არ იცით.

***(სვამენ ყავას)***

შავი - ყოველ დღე მგზავრობთ მატარებლით, პროფესორო?

თეთრი - დიახ.

შავი - რას ფიქრობთ იმ ხალხზე?

თეთრი - მეტროში?

შავი - მეტროში.

თეთრი - სინამდვილეში საერთოდ არ ვფიქრობ მათზე.

შავი - ოდესმე დალაპარაკებიხართ?

თეთრი - დავლაპარაკებივარ?

შავი - ხო.

თეთრი - რაზე?

შავი - ყველაფერზე.

თეთრი - არა, ღმერთო, არა.

შავი - ღმერთო არა?

თეთრი - ჰო, ღმერთო, არა.

შავი - ოდესმე დაგიწყევლიათ?

თეთრი - დამიწყევლია?

შავი - ხო.

თეთრი - რატომ უნდა დამეწყევლა?

შავი - არ ვიცი, თქვენ?

თეთრი - არა, რა თქმა უნდა არა.

შავი - ვგულისხმობ იმას, როცა მათ მოსმენა არ შეეძლოთ.

თეთრი - რას გულისხმობთ.

შავი - შესაძლოა მხოლოდ თქვენს სუნთქვაში, თქვენს გულში, თქვენს თავში.

თეთრი - რისთვის?

შავი - არ ვიცი, შეიძლება ისინი უბრალოდ თქვენს გზაზე არიან, ან შეიძლება არ მოგწონთ მათი არჩეული გზა, მათი სუნი, რასაც ისინი აკეთებენ.

თეთრი - შეიძლება მე ვიწუწუნო ჩემს სუნთქვაში.

შავი - ხო.

თეთრი - სავარაუდოა.

შავი - და რამდენად ხშირად ითვლით, როცა ამას აკეთბთ?

თეთრი - დაკითხვაზე არ ვარ, ხომ იცით?

შავი - ვიცი. რამდენად ხშირად?

თეთრი - არ ვიცი, რაოდენობა არ ვიცი.

შავი - რიცხვი მითხარით.

თეთრი - რიცხვი?

შავი - ჰო, საშუალოდ რამდენი დღეში?

თეთრი - წარმოდგენაც არ მაქვს.

შავი - ზუსტადაც რომ გაქვთ.

თეთრი - რიცხვი.

შავი - მე რიცხვების კაცი ვარ, ნება მომეცით გამოვიცნო, ორჯერ ან სამჯერ დღეში, სავარაუდოდ ასე იქნება, შეიძლება მეტიც.

თეთრი - ოჰ, კიბატობო.

შავი - ხუთი იქნება?

თეთრი - ალბათ.

შავი - ათი?

თეთრი - ეგ ბევრია.

შავი - მაგრამ დაზუსტებით შეგვიძლია ვთქვათ, რომ ხუთი.

თეთრი - ხო.

შავი - ეს არის ათას რვა ას ოცდახუთი. შეგვიძლია ორი ათასანმდე დავამრგვალოთ?

თეთრი - რა არის ეს, წელიწადში?

შავი - ხო.

თეთრი - ორი ათასი? ძალიან ბევრია.

შავი - ხო, მაგრამ ეს ზუსტია?

თეთრი - ასე ვფიქრობ. მერე?

შავი - მოკლედ, თქვენი ასაკის გამოცნობას არ დავიწყებ, მაგრამ ნება მომეცით გითხრათ, კვარცხლბეკიდან ჩამოგაგდოთ და გითხრათ, რომ ოცი წლის მგზავრობისას ორმოცი ათასმა ისეთმა წყევლამ გაგიელვათ თავში, რომელთა შესახებაც არაფერი არ იცოდით.

თეთრი - საით მიდის ეს ყველაფერი?

შავი - უბრალოდ მაინტერესებდა ოდესმე თუ გიფიქრიათ ამაზე. შესაძლოა ამას კავშირი ჰქონდეს იმ მდგომარეობასთან, რომლამდეც საკუთარი თავის მიყვანა მოახერხეთ.

თეთრი - ეს უბრალოდ პატარა პრობლემაა, დიდი პრობლემებიდან, მე უბრალოდ ხალხი არ მომწონს.

შავი - მაგრამ ხალხს არაფერს დაუშავებთ.

თეთრი - არა, რა თქმა უნდა არა.

შავი - დარწმუნებული ხართ?

თეთრი - რა თქმა უნდა დარწმუნებული ვარ, რატომ უნდა დავუშავო?

შავი - არ ვიცი, რატომ უნდა დაუშაო შენს თავს?

თეთრი - ეს არ არის ერთი და იგივე.

შავი - დარწმუნებული ხარ?

თეთრი - მე არ ვარ ისინი და ისინი სხვები არიან. მგონია, რომ განსხვავებას ვხედავ.

შავი - ჰმ.

თეთრი - კიდევ ჰმ.

შავი - დარწმუნებული ხართ, რომ არ გშიათ?

თეთრი - არ მშია.

შავი - არაფერი გიჭამიათ.

თეთრი - არაუშავს.

შავი - ვხედავ როგორ მიშტერებიხართ კარს, სტრატეგია მაქვს, ხომ იცით.

თეთრი - მართლა არ მშია.

შავი - ასეთი დაძაბული დღის შემდეგ მადა არ გაგეხსნათ?

თეთრი - არა.

შავი - ვხედავ როგორ იყურებით ირგვლივ, აქ ყველაფერი სუფთაა. არა, არაფერი არ თქვათ, ყველაფერი რიგზეა.

***(შავი სკამს უკან გასწევს და წამოდგება)***

შავი - მე რამეს შევჭამდი და ვფიქრობ თქვენც.

***(შავი მიდის მაცივართან და იღებს ქვაბს, ის რთავს გაზქურას, იბანს ხელებს და იმშრალებს ტილოთი)***

შავი - როდესაც ვინმესთან ერთად პურს ჭამ, მეგობრობის სხვა დონეზე გადადიხარ, ეს მთელს მსოფლიოში ასეა.

თეთრი - შესაძლოა.

შავი - მომწონს როცა იძახით „შესაძლოა“ , თქვენგან ნათქვამი შესაძლოა წყევლას უდრის.

თეთრი - რატომ? იმიტომ რომ არაფრის მჯერა?

***(შავი დგამს ქვამს გაზქურაზე შესათბობად, მოაქვს ხელსახოცები და ვერცხლის ჭურჭელი მაგიდაზე. ჯდება.)***

შავი - არამგონია ამაში იყოს პრობლემა. ჩემი აზრით საფლავისკენ ის გიზიდავთ რისიც გჯერათ და არა ის რისიც არ გჯერათ. შეიძლება რაღაც გკითხოთ?

თეთრი - რა თქმა უნდა.

შავი - ოდესმე ისეო ქრისტეზე გიფიქრიათ?

თეთრი - ისევ დაიწყო.

შავი - მიპასუხეთ.

თეთრი - რატომ ფიქრობთ, რომ ებრაელი არ ვარ?

შავი - და ებრაელებისთვის იესოზე ფიქრი აკრაძულილა?

თეთრი - არა, მაგრამ ისინი მასზე განსხვავებულად ფიქრობენ.

შავი - ანუ ებრაელი ხართ?

თეთრი - არა, არ ვარ.

შავი - აი მე კი ეჭვი შემეპარა.

თეთრი - რატომ, ებრაელები არ მოგწონთ?

შავი - ***(თავს აქნევს და იცინის)*** უბრალოდ გაჯავრებთ პროფესორო, გაჯავრებთ. არ ვიცი რატომ, მაგრამ თქვენთან საუბარი ძალიან მომწონს, ძალიან. უნდა მოისმინოთ ან დაიჯეროთ ის რაც გესმით, რადგან იმის თქმას ვაპირებ რისი გაგებაც გინდოდათ. არ არსებობს არანაირი ებრაელი, თეთრკანიანი, ნიგერი ან შავკანიანი, მსგავსი არაფერი არსებობს. მაღაროს ფსკერზე სადაც ოქროა, ეს ყველაფერი არ არსებობს. იქ მხოლოდ სუფთა ოქროა, სამარადისო რამ, რაც თქვენი აზრით არ არსებობს. ის რაც ადამიანებს ბაქანიდან გადახტომისგან აკავებს, როცა „სანსეთ ლიმითედი“ ახლოვდება. მაშინაც კი, როცა მასზე მოხვედრის სურვილი აქვთ. ის რაც საშუალებას გაძლევთ დალოცოთ ადამიანი, მათი დაწყევლის ნაცვლად. და ეს ყველაფერი ერთი რამეა, სხვა არაფერი. მხოლოდ ერთი.

თეთრი - და ალბათ ესეც იესო ქრისტეა.

შავი - პასუხის გაცემამდე უნდა დავფიქრდე. ალბათ კიდევ ერთი მწვალებლობა არაფერს გავნებთ. ისედაც სავსე ხართ მწვალებლური აზრებით. აი რას გეტყოდით, გეტყოდით რომ... გეტყოდით რომ ის რაზეც ჩვენ ვლაპარაკობთ სინამვილეში იესოა, მაგრამ იესო იმ მნიშვნელობით, რა მნიშვნელობასაც მაღაროს ფსკერზე განთავსებული ოქრო ატარებს. ის ჩვენს სამყაროში ადამიანური სახით არ გამოჩენილა, ამ ადამიანურ სახეს მისი განთავსება რომ არ შესძლებოდა, ვიტყოდი რომ იესო ვერ იქნებოდა თითოეულ ადამიანში თუ ეს თითოეული ადამიანი არ იქნებოდა იესო, და ეს სერიოზული მწვალებლობა იქნებოდა, მაგრამ საშიში არაფერია. ეს მავნებლობა დიდად არ განსხვავდება იმ აზრისგან, რომ ადამიანი და ყმა ერთსა და იმავე მნიშვნელობას ატარებენ, როგორც თქვენ ამბობთ.

თეთრი - ასე არ ვთვლი, მე ინტელექტის პირველადობის მჯერა.

შავი - რას ნიშნავს ეგ სიტყვა?

თეთრი - პირველადობა? პირველადობა ის არის რაც ყველაზე მნიშვნელოვანია.

შავი - და თქვენი აზრით ინტელექტია პირველ ადგილზე?

თეთრი - დიახ.

შავი - და „ექსპრეს სანსეთ ლიმითედის“ პირველადობაზე რას იტყვით?

თეთრი - ხო, ეგეც პირველადია.

შავი - მაგრამ ადამიანები, რომლებიც მას ელოდებიან, პირველადები არ არიან, ხომ ასეა?

თეთრი - არა, მათში პირველადი არაფერია.

შავი - ჰმ.

თეთრი - რა ჰმ?

შავი - თქვენით მიხვდით პროფესორო, თქვენით მიხვიდთ.

***(შავი დგება და მიდის გაზქურასთან, ის აიღებს თეფშებს და გდამოიღბს სადილს, საპურედან იღებს თეთრ პურს, ჭრის ოთხ ნაწილად და აწყობს პურის თეფშე.)***

შავი - დიახ, თქვენით მიხვდით.

***(შავს მიაქვს ყველაფერი მაგიდასთან, ჯდება და თეთრს უყურებს)***

შავი - ჯიუტი კაცი ხართ პროფესორო, ძალიან ჯიუტი. შეკითხვების დასმა გიყვართ, მაგრამ ამის თაობაზე ეჭვები მაქვს. თქვენი ცხოვრების მიზანი, თქვენი მიზანია. თქვენ იმ გზას მიყვებით, რომელიც თქვენ აირჩიეთ და ეს საკმარისია რათა ამ გზას, სიცოცხლის ბოლომდე არ უღალატოთ. არ დაიკარგებით, სანამ ამ გზაზე ხართ.

თეთრი - ვერ ვხვდები რას გულისხმობთ.

შავი - რაღაც არამგონია ჩემს სიტყვებს ვერ მიმხვდარიყავით პროფესორო. მოდით ვილოცოთ. ***(ხელს ჩაკიდებს თეთრს და თავს დახრის)*** უფალო, მადლობას გიხდით დღეს მიღებული საჭმლისთვის და შენი ხელით მიღებული დახმარებისთვის. მადლობას გიხდით პროფესორის გადარჩენისთვის და კვლავ ვლოცულობთ, რომ ის გადაარჩინო, რადგან ის გვჭირდება. ***(პაუზა)*** არ ვიცი რაში გვჭირდება, მაგრამ ვიცი, რომ გვჭირდება. ამინ. აბა, როგორ მოგწონთ?

***(შავი ამოიხედავს, პროფესორს უღიმის)***

თეთრი - გემრიელი ჩანს. ***(იწყებენ ჭამას)*** გემრიელია, ***(ჭამენ)*** ძალიან გემრიელია.

შავი - ასეც უნდა იყოს, ეს ხომ მთელი გულით და სულით მომზადებული კერძია.

თეთრი - რა დაუმატეთ, მელასა?

შავი - მზარეული ხართ პროფესორო?

თეთრი - არა.

შავი - ზოგჯერაც არა?

თეთრი - ზოგჯერ კი. ბანანი ნამდვილად აქვს. მანგო?

შავი - ხო, ერთი თუ ორი მანგოც ჩავაგდე და თავგამურა.

თეთრი - თავგამურა?

შავი - მისი პოვნა ძალიან რთულია.

თეთრი - ძალიან გემრიელია.

შავი - ერთ-ორ დღეში უფრო გემრიელი გახდება. გუშინ საღამოს მოვამზადე. რამდენჯერმე უნდა აადუღო, რომ საჭირო არომატი მიიღოს.

თეთრი - ჩილის მსგავსად.

შავი - ჩილის მსგავსად! ხო, სრულიად მართალი ხართ. იცით სად ვისწავლე ამის მომზადება?

თეთრი - ლუიზიანაში?

შავი - აქ, ნიუ-ორკის გეტოში. ასეთ კერძებში უამრავი ტრადიციაა თავმოყრილი. ამ ქვაბში მთელი მსფოლიოს რეცეპტებია შერეული - სხვადასხვა ერის რეცეპტები.

თეთრი - თეთრკანიანებისაც არის რამე?

შავი - არა, ღმერთმა დაგვიფაროს.

თეთრი - მართლა?

შავი - ვხუმრობ პროფესორო, უბრალოდ გაჯავრებთ. ცენტრის რომელიმე რესტორნის მზარეულს იცნობთ?

თეთრი - არა, პირადად არა.

შავი - იცით? ყველაზე მეტად რისი მომზადება უყვართ?

თეთრი - არა.

შავი - ტვინების, კუჭების. მოკლედ ისეთი რაღაცების, რისი ჭამაც ხალხს არ უყვარს. იცით რატომ არ უყვართ?

თეთრი - იმიტომ რომ ეს მარტივი არ არის. ეს რთული გამოწვევაა.

შავი - თეთრკანიანის კვალობაზე საკმაოდ ჭკვიანი ხართ. მართალია არ უყვართ, რადგან ასეთ კერძებს იაფფასიანი საქონლისგან აკეთებენ. ჩვეულებრივი ადამიანები ასეთებს ნაგავში ყრიან, მაგრამ გაჭირვებული ხალხი ნაგავში თითქმის არაფერს აგდებს.

თეთრი - ალბათ ასეა.

შავი - ბიუშტექსის გემრიელად მომზადება ყველას შეუძლია, მაგრამ ბიუშტექსის ყიდვა თუ არ შეგიძლია და მაინც გინდა რამე გემრიელი მიირთვა, რა უნდა გააკეთო?

თეთრი - გამოიგონო.

შავი - ზუსტად, უნდა გამოიგონო. ვის უწევს გამოგონება?

თეთრი - გაჭირვებულებს.

შავი - მართალია, გაჭირვებულებს. ამ გამოცდას ათიანზე დაასრულებთ. აბა როგორ მოგწონთ?

თეთრი - ძალიან გემრიელია. როგორ ფიქრობთ, ამ ყველაფერს ღვინო ხომ არ მოუხდებოდა?

შავი - კი, თან ძალიან.

თეთრი - მაგრამ მაინც არ დალევდით.

შავი - ააამ.. დავლევდი, მხოლოდ ერთ ჭიქას.

თეთრი - იესოც სვამდა ღვინოს თავის მოციქულებთან ერთად.

შავი - ჰო სვამდა. ეს ბიბლიაშიც წერია, მაგრამ არ წერია, რომ ბოთლს ტუალეტში მალავდა.

თეთრი - ტუალეტი ალკოჰოლიკებისათვის სასმლის დასამალად მართლა უსაყვარლესი ადგილია?

შავი - კი, უცნაურ ადგილებში მინახავს. ერთხელ უნიტაზის წყლის ავზში ვნახე.

თეთრი - მართლა?

შავი - არა, თუმცა შეიძლება ვინმეს დაუმალავს კიდეც. ყველაფერი შესაძლებელია.

თეთრი - ცხოვრებაში ყველაზე ცუდი რა ჩაგიდენიათ?

შავი - კიდევ გინდათ ციხის ისტორიების მოსმენა?

თეთრი - რატომაც არა?

შავი - მაინც რისი მოსმენა გინდათ?

თეთრი - სასადილოში შავკანიანის გონების დაკარგვამდე ცემა ყველაზე ცუდია რაც ოდესმე გაგიკეთებიათ?

შავი - არა, არ არის.

თეთრი - არ არის? მაშინ რა არის უფრო ცუდი?

შავი - არ გეტყვი.

თეთრი - რატომ?

შავი - იმიტომ რომ შეიძლება გაიქცეთ და აღარასდროს დაბრუნდეთ.

თეთრი - ალბათ რაღაც საშინელება ჩაიდინეთ.

შავი - მაგიტომაც არ გეუბნებით.

თეთრი - უკვე კითხვის დასმისაც მეშინია.

შავი - არა, არ გეშინიათ.

თეთრი - აქამდე ვინმესთვის გითქვამთ?

შავი - კი. ჩემთვის ვერ შევინახე. სული შეიძლება იყოს ჩუმად, მაგრამ თუ სულითვის ზრუნავ, მას აუცილებლად ექნება ხმა და ამას ერთი მიზეზი აქვს. ბატონის სიცოცხლე დამოკიდებულია მის მსახურზე და ეს ბატონი უნდა გადარჩეს, უნდა გადარჩეს.

თეთრი - ვის უთხარით?

შავი - უფლის მსახურს, რომელიც ჩემი მეგობარი იყო.

თეთრი - მან რა გითხრათ?

შავი - სიტყვაც არ უთქვამს.

თეთრი - ჩემი ყველაზე ცუდი საქციელი რატომ არ გაინტერესებთ?

შავი - მაინტერესებს.

თეთრი - მაშინ რატომ არ მკითხეთ?

შავი - კითხვა არც მჭირდებოდა.

თეთრი - რატომ?

შავი - იმიტომ რომ იქ ვიყავი, საკუთარი თვალით ვნახე ყველაფერი.

თეთრი - მე სხვა აზრი მაქვს.

შავი - ჰო, შეიძლება. კიდევ გინდათ?

თეთრი - არა, გავძეხი.

შავი - არა და ამბობდით არ მშიაო.

თეთრი - ვცდებოდი.

შავი - გასაგებია.

თეთრი - ეს თქვენი რწმენის შესამოწმებლად ხდება?

შავი - რა? თქვენი სტუმრობა?

თეთრი - ჰო, ჩემი აქ მოსვლა.

შავი - თქვენ ჩემს რწმენას არ ამოწმებთ.

თეთრი - ირგვლივ ყველაფერს შავ-თეთრად ხედავთ.

შავი - და ასეც არის.

თეთრი - ალბათ ასე უფრო მარტივია სამყაროს გაგება.

შავი - სიმართლე გითხრათ, საერთოდ არ მაქვს ამ სამყაროს გაგების სურვილი.

თეთრი - ღმერთის არსების გაგებას ხომ ცდილობთ?

შავი - არა, არ ვცდილობ. მხოლოდ იმის გაგებას ვცილობ ჩემგან რა უნდა.

თეთრი - და ეს ყველაფერია, რაც თქვენ გჭირდებათ?

შავი - თუ ღმერთი ყველაფერი არ არის, რაც გჭირდებათ, პრობლემები გქონიათ. შესაძლოა ჩემი შეხედულებები ვიწრო გგონიათ, მაგრამ ვერ დაგეთანხმებით. შემიძლია ისიც აღვნიშნო, რომ ბაქანზე გადასახტომად მზად არ ვდაგავრ.

თეთრი - შეგიძლიათ.

შავი - რა თქმა უნდა, ბევრი რამაა, რაც ჩემი წარმოსახვის მიღმა არსებობს. მე ეს ვიცი და კიდევ ერთხელ ვიტყვი, თუ რაიმე არ არის აი ამ წიგნში, მაშინ დიდი შანსია, რომ ეს არ ვიცი. სანამ ბიბლიის კითხვას დავიწყებდი, მანამდე პირველადი რამ საკუთარი თავი მეგონა.

თეთრი - პირველადი რამ.

შავი - ხო, მაგრამ ეს არაა შენს მდგომარეობაზე უკეთესი. ნამდვილად სულელი ვიყავი, მაგრამ არა იმდენად სულელი, რომ მერწმუნა გზა, რომელსაც ორმოცი წელი არსად მივყავდი, ოდესმე სადმე მიმიყვანდა. სულელი ვიყავი, მაგრამ არა ამდენად სულელი. დავინახე რა იყო აქ, ის რაც შეკითხვებს გამიჩენდა და გადავწყვიტე დამესვა შეკითხვები და ესაა ყველაფერი რაც მე გავაკეთე. ეს რთული იყო, ახლავე გეტყვით პროფესორო, რომ რთული იყო. დაჩეხილი ვიწექი საავადმყოფოს საწოლზე, ვტიროდი, აუტანლად მტკიოდა და ვფიქრობდი, რომ თუ გადავრჩებოდი, ისინი მაინც მომკლავდნენ, ვცდილობდი რომ ეს მეთქვა, ვცდილობდი მეთქვა შემდეგ კი უცაბედი სიმშვიდე ვიგძენი და უბრალოდ ვთქვი ეს: „გთხოვ დამეხმარე“, ხოლო ის დამეხმარა.

***(სხდებიან)***

შავი - რა სიჩუმეა.

თეთრი - უბრალოდ სიჩუმეა.

შავი - აი ეს არის ჩემი ამბავი პროფესორო, მოსაყოლად ადვილია. მე იესოს გარეშე ნაბიჯსაც არ ვადგამ, როდესაც დილით ვიღვიძებ ვცდილობ მას მოვეჭიდო, ზოგჯერ ხელით მართვაზე გადასვლა მიწევს, მაგრამ თავს ვიმაგრებ. დიახ, თავს ვიმაგრებ.

თეთრი - ხელით მართვაზე.

შავი - ჰო. მოგწონთ ფორმულირება?

თეთრი - არაუშავს.

შავი - მეც ასე ვფიქრობ.

თეთრი - დავუშვათ, რომ კიდეს მიაღწიეთ. თქვენი დამარცხება აღიარეთ, სასოწარკვეთილი ხართ და ეჭიდებით ამ თქვენს წარმოსახვის ნაყოფს, იმას რისი არსებობის ერთი ფაქტიც არ არსებობს, რაშიც არაფერია მატერიალური და შესაცნობი. თქვენ ეჭიდებით ამ მოვლენას და საკუთარ სიცოცხლეს აგდებთ საფრთხეში, რას იტყვით ასეთ აღწერაზე?

შავი - ასეთი ვარიანტიც შესაძლებელია.

თეთრი - მაგრამ ეს ხომ უაზრობაა.

შავი - ხომ თქვით რომ არაფერს აქვს მნიშვნელობა, როცა მსოფლიოს ისტორიაზე ვსაუბრობდით?

თეთრი - მეტწილად ასეც არის, მაგრამ თქვენი მსჯელობის განზოგადება არ შეიძლება. თქვენ მხოლოდ ერთი კონკრეტული კუთხიდან უყურებთ ყველაფერს და ამას აბსურდად ვთვლი.

შავი - თქვენ რომ დაგლაპარაკებოდათ იესო რას გააკეთებდით?

თეთრი - ამას შესაძლებლად თვლით?

შავი - არ ვიცი, მაგრამ ვინ იცის?

თეთრი - ასეთი პატიოსანი ადამიანი არ ვარ.

შავი - არა პროფესორო, ეს არაფერ შუაშია. აუცილებელი არ არის პატიოსანი და მაღალი ზნეობის ადამიანი იყოთ. მხოლოდ ის არის საჭირო რომ ჩუმად იყოთ. უფლის სახელით, რა თქმა უნდა ვერ ვილაპარაკებ, მაგრამ ჩემი გამოცდილებით შემიძლია გითხრათ, რომ ის ნებისმიერს დაელაპარაკება ვინც მას მოუსმენს. საერთოდ არ არის აუცილებელი სათნო ადამიანი იყოთ.

თეთრი - ღმერთი რომ დამელაპარაკოს ჩემს ფსიქიატრიულ კლინიკაში წაყვანაზე დაგთანხმდებოდით.

შავი - რაიმე აზრიანი რომ გითხრათ?

თეთრი - რა მნიშვნელობა აქვს? სიგიჟე სიგიჟეა.

შავი - ესე იგი აზრს მნიშვნელობა არ აქვს?

თეთრი - არა.

შავი - განდიდების მანიის ასეთ მასშტაბურ შემთხვევას პირველად ვხედავ.

თეთრი - მე ყოველთვის ჩემებურად ვცხოვრობდი. Ich kann nicht anders.

შავი - რა თქვით?

თეთრი - გერმანულად ვთქვი.

შავი - იცით გერმანული?

თეთრი - არა, ბევრი არა. ციტატა იყო.

შავი - გერმანელებს ეს დიდად ვერ დაეხმარა.

თეთრი - არ ვიცი. გერმანელებმა ცივილიზაციის განვითარებაში დიდი წვლილი შეიტანეს. ***(პაუზა)*** ჰიტლერამდე.

შავი - შემდეგ კი სამყაროს ჰიტლერი მოუვლინეს.

თეთრი - ჰო, თუ ასე მოგწონთ. ალბათ ფიქრობთ რომ კულტურას ადამიანი ტანჯვასთან მიჰყავს, რომ რაც უფრო მეტი იცი მით უფრო უბედური ხარ.

შავი - როგორც ეს ჩვენ მიერ ცნობილი სუბიექტების შემთხვევაში მოხდა.

თეთრი - დიახ.

შავი - მაგრამ მე მსგავსი არაფერი მითქვამს. შესაძლოა ეს თქვენ თქვით.

თეთრი - მე მსგავსი არაფერი მითქვამს.

შავი - გჯერათ თქვენი სიტყვების?

თეთრი - არა.

შავი - არა?

თეთრი - არ ვიცი, შეიძლება ვთქვი.

შავი - რატომ ეს ხომ სრულიად ალოგიკურია?

თეთრი - ეს წიგნის დასაწყისში წერია. სამოთხის ბაღში: ცოდნა როგორც სულის განადგურების საწყისი, დიდსულოვნების გამანადგურებელი.

შავი - მეგონა რომ ეს წიგნი წაკითხული არ გქონდათ.

თეთრი - ეს ისტორია ყველამ იცის, ყველაზე ცნობილი ისტორიაა ამ წიგნიდან.

შავი - რატომ ფიქრობთ ასე?

თეთრი - უფლის გადმოსახედიდან ნებისმიერი ცოდნა ამაო პატივმოყვარეობაა, ან განზრახ ურევს ადამიანებს გონებას იმ აზრით რომ მათ ეშმაკის მოტყუება შეუძლიათ.

შავი - ჯანდაბა პროფესორო! სად იყავით როცა ასე ძალიან მჭირდებოდით?

თეთრი - ფრთხილად იყავით, ხომ ხედავთ ამან სადამდე მიმიყვანა.

შავი - ვხედავ, ახლა მივხვდი რას გულისხმობდით ამ ყველაფერში.

თეთრი - უფრო ბნელი სურათი ყოველთვის უფრო ზუსტია. როცა მსოფლიოს ისტორიას კითხულობ - სისხლის ღვრებისა და შურის ისტორიას, აცნობიერებ ადამიანის ცხოვრების კანონზომიერებას, რომლის იგნორირებას უბრალოდ ვერ ახერხებ და ჩვენ მაინც ვოცნებობთ, რომ მომავალი როგორღაც სხვანაირი იქნება. წარმოდგენაც არ მაქვს აქამდე როგორ მოვედით. ალბათ მალე სულ გადავშენდებით.

შავი - ძლიერი სიტყვებია პროფესორო. აი თურმე რას ინახავდით გულის სიღრმეში. შემიძლია ამის გაგება.

თეთრი - შეგიძლიათ?

შავი - რა თქმა უნდა.

თეთრი - გასაკვირია.

შავი - მაგრამ ხომ შეიძლება ცდებოდეთ?

თეთრი - არამგონია.

შავი - თქვენს ცხოვრებაში იშვიათად ხდებოდა მსგავსი რამ?

თეთრი - რა?

შავი - როცა ცდებოდით.

თეთრი - ჩემს შეცდომას ყოველთვის ვაღიარებ.

შავი - რაღაც არამგონია.

თეთრი - ეს თქვენი პირადი აზრია.

***(შავი უკან გადაიხრება და აიღებს გაზეთს, შემდეგ გასწოდება და სათვალეს გაიკეთებს)***

შავი - ხო აი აქ არის, მესამე გვერდზე: ***(გადაშალა და ხაზგასმით გადაკეცა)*** „მეგობრების თქმით, მან არცერთ რჩევას არ დაუჯერა და განაცხადა რომ მაინც თავის აზრზე რჩებოდა. ***(სათვალე გეისწორა)*** ახლო მეგობარმა უთხრა, ***(ამოიხედავს)*** აქედან ბრჭყალებია, „ამ ნაბიჭვარს ვერაფერს დაუმტკიცებ“. ***(ისევ ამოიხედავს)*** ასეთი რაღაცის გაზეთში დაწერა შეიძლება? სიტყვა ნაბიჭვარს ვგულისხმობ. სისხლში ამოსვრილმა თვითმხილველმა ას ორმოცდამეთხუთმეტე ქუჩის სადგურიდან, გაგრძელება მეოთხე გვერდზე, ***(გადაშლის გაზეთს და კვლავ ხაზგასმით გადაკეცავს)*** ას ორმოცდამეთხუთმეტე ქუჩის სადგური, რომლებიც დანაშაულის ადგილზევე დაკითხეს, განაცხადეს, რომ ადამიანი რომელიც ბაქანიდან მატარებლის წინ გადახტა და თავი მოიკლა, ბოლოს თქვა: - „მე მართალი ვარ.“

***(ის დებს გაზეთს, შემდეგ სათვალე ჩამოიწია და პროფეორს თვალი თვალში გაუაყარა)***

თეთრი - ძალიან სასაცილოა.

***(შავმა მოიხსნა სათვალეები, თავი გააქნია და შემდეგ ცხვირის კიდეზე გაიკეთა სათვალე)***

შავი - პროფესორო, საოცარი ადამიანი ხართ.

თეთრი - მიხარია რომ თქვენს გართობას ვახერხებ.

შავი - ჩემი აზრით საოცართან ერთად, განსაკუთრებულიც ხართ.

თეთრი - არ ვარ განსაკუთრებული.

შავი - არ ხართ?

თეთრი - არა.

შავი - არ ფიქრობთ რომ სხვა მგზავრებს ზემოდან უყურებთ?

თეთრი - ჩემი აზრით ისინიც იმავე ხრამში იმყოფებიან, რომელშიც მე ვარ, და თუ ისინი ჯერ ამას ვერ ამჩნევენ იმას არ ნიშნავს, რომ მე მათგან განსხვავებული ვარ.

შავი - მმმმ... ვხვდები რისი თქმაც გინდათ, მაგრამ მაინც მგზავრების საკითხს დავუბრუნდეთ, რომლებიც მატარებლის მოსვლას ელოდებიან. არამგონია რომ მათში რაიმე განსაკუთრებული უნდა იყოს. ისინი ჩვენზე უფრო ღრმა ორმოში არიან ჩარჩენილები, რადგან ისინი დღისით მგზავრობენ - უფრო ღრმა და ბნელ ორმოში. იმას არ ვამბობ რომ თქვენზე ღრმად არიან ამ ორმოში, მაგრამ მაინც ღრმად არიან.

თეთრი - მერე რა?

შავი - იქნებ ისინი თქვენი ძმები არიან? თვითგანადგურების და სასოწარკვეთის ჭრილში. ჩემი აზრით ტანჯვა ადამიანებს ერთმანეთთან აახლოებს.

თეთრი - ეს ნამდვილად არ ვიცი.

შავი - შევეცდები გამოვიცნო. ჩემი აზრით მათზე ძლიერი მიზეზი გაქვთ. მათი მიზეზი ის არის, რომ უბრალოდ რაღაც არ მოსწონთ. თქვენ კი იცით რაც არ მოგწონთ და რატომაც არ მოგწონთ. გაცილებით გაცნობიერებული მიზეზი გაქვთ. გაცილებით დახვეწილი.

თეთრი - ისევ დამცინით?

შავი - არა, არ დაგცინით.

თეთრი - მაგრამ ფიქრობთ რომ ყელამდე ნეხვში ვარ.

შავი - არა ამას არ ვამბობ და არც იმას ვფიქრობ, რომ ნეხვში ყოფნა მომაკვდინებელია, მაგრამ არ ვფიქრობ, რომ ეს ისაა, რასაც ჩვენ ვეძებთ.

თეთრი - მაშინ როგორია ჩვენი შემთხვევა?

შავი - არ ვიცი ეს გამოუკვლევი ტერიტორიაა. ბრწყინვალე არგუმენტები გაქვთ თავის მოკვლისთვის, სხვები კი უბრალოდ თავს გრძნობენ ცუდად, და შესაძლოა არც ისეთი უბედური ხართ.

თეთრი - ფიქრობთ რომ თვითმკვლელობამდე განათლებამ მიმიყვანა?

შავი - არა, უბრალოდ კითხვას ვსვამ. მოითმინეთ, ჯერ არ მიპასუხოთ. ***(ბლოკნოტში წერს და თან ბუტბუტებს, გვერდულად უყურებს პროფეორს და უღიმის. ქაღალდს ამოხევს და პერანგის ჯიბეში ჩაიდებს)*** კარგი მიპასუხეთ.

თეთრი - ასეთი სისულელე ცხოვრებაში არ მომისმენია. ***(შავი*** ***აწვდის ქაღალდს, თეთრი კითხულობს)*** ასეთი სისულელე ცხოვრებაში არ მომისმენია. ძალიან მაგარია და რას მიაღწიეთ ამით?

შავი - თქვენს ირგვლივ სინათლეა, თქვენ კი ჩრდილის გარდა ვერაფერს ხედავთ. იმასაც ვერ ხვდებით, რატომ ხდება ეს. ეს თქვენ ხართ, ჩრდილი ხართ თქვენ. აი რას ნიშნავს ეს ყველაფერი.

თეთრი - რწმენა არ მაქვს, იქნებ ამაზე გავჩერდეთ?

შავი - ყველაფრის თავიდან დაწყებაზე არ გიფიქრიათ?

თეთრი - ჰო, ოდესღაც მინდოდა, ახლა აღარ მინდა.

შავი - იქნებ, რწმენა მაშინ ჩნდება, როცა დასაკარგიც არაფერია?

თეთრი - დასაკარგი ნამდვილად მაქვს.

შავი - მაშინ ეს ყველაფერი მომავლისთვის შეინახეთ და ყველაფრის თავიდან დაწყება სცადეთ. განმეორება კი არ სცადოთ, ყველა ამ შეცდომას უშვებს. სულ თავიდან დაიწყეთ, ყველაფერს ზურგი აქციეთ, რაც აქამდე გაგიკეთებიათ. თუ ყველაფერმა რაც ხართ, ყველაფერმა რაც გაქვთ და ყველაფერმა რაც ჩაგიდენიათ ვისკის ბოთლის ფსკერთან, ან „სანსეთ ლიმითედის“ ცალმხრივ ბილეთთან მიგიყვანათ, მაშინ ამ ყველაფრის გადარჩენის ერთი მიზეზიც არ გაქვთ, რადგან აქ გადასარჩენი არაფერია. თუ საკუთარ თავს კარის მიჯახუნებას აიძულებთ, შეგცივდებათ და თავს მარტოსულად იგრძნობთ. წარმოუდგენლად ძლიერი ქარი დაგიბერავთ, მაგრამ ჩივილი არ დაიწყოთ. თავი მაღლა აწიეთ და გზა გააგრძელეთ.

თეთრი - ვერ შევძლებ, ვერ შევძლებ.

შავი - ყავა გინდათ კიდევ?

თეთრი - არა, მადლობა.

შავი - როგორ ფიქრობთ, ადამიანები რატომ იკლავენ თავს?

თეთრი - არ ვიცი, სხვადასხვა მიზეზები არსებობს.

შავი - რაიმე საერთო მიზეზი არსებობს?

თეთრი - სხვების მაგივრად ვერ ვილაპარაკებ. მე ჩემი პირადი მიზეზები მაქვს. ცდუნების აღქმის უნარი დავკარგე. სინამდვილის და გარე სამყაროს არსის გაგება მიჭირს.

შავი - ბრძნული არგუმენტებია.

თეთრი - როგორც გინდათ, ისე იფიქრეთ.

შავი - დახვეწილი არგუმენტები.

თეთრი - ეს თქვენი აზრია.

შავი - მაგრამ არც თქვენ მიწევთ წინააღმდეგოაბს.***(პროფესორი მხრებს იჩეჩავს)*** ასეთი არგუმენტები არც კი დაესიზმრება იმ თქვენს ახლობელს, რომელიც სარდაფში წყლის მილზე ჰალსტუხითაა ჩამოკიდებული. მას თავისი იდიოტური არგუმენტები აქვს, მაგრამ თუ მას გაცილებით დახვეწილი არგუმენტების მოფიქრებას ვასწავლით, ამ ცოდნას მისთვის და მისი მეგობრებისთვისაც ხელმისაწვდომს თუ გავხდით, გაცილებით ბევრი ადამიანი მოიკლავდა თავს მხიარული გულით. რას იტყვით?

თეთრი - ახლა ნამდვილად დამცინით.

შავი - მართალი ხართ, მაგრამ ეს თქვენ მაიძულეთ.

თეთრი - მმჰ..

შავი - პროფესორი უკმაყოფილოა ჩემი საქმიანობით. მეტი სიფრთხილე მმართებს.

თეთრი - ალაბთ ასეა, ვინ იცის იქნებ საერთდ თქვენთვის ხაფანგს ვამზადებ.

შავი - თქვენ თვლით რომ თქვენი არგუმენტები გარე სამყაროსთანაა დაკავშირებული, მისი მიზეზი კი მხოლოდ მის თავშია.

თეთრი - შესაძლოა ასე იყოს.

შავი - მე სხვა სიმართლეს ვხედავ.

თეთრი - მაინც როგორს?

შავი - ძმა ან უნდა გიყვარდეს, ან უნდა კვდებოდე.

თეთრი - არ ვიცი ეს რას ნიშნავს, წარმოდგენაც კი არ მაქვს თქვენეული სამყაროს შესახებ.

შავი - მაშინ თქვენ მიამბეთ, როგორია თქვენი სამყარო.

თეთრი - ამის მოსმენა ხომ არ გინდოდათ?

შავი - რა თქმა უნდა - მინდა.

თეთრი - არამგონია

შავი - მიამბეთ, გისმენთ.

თეთრი - კარგი. ჩემი სამყარო იძულებითი შრომის ბანაკია, სადაც უდანაშაულო მომუშავეები ყოველ დღე მიჰყავთ, რათა სიკდილით დასაჯონ. სამყაროს ასე კი არ წარმოვიდგენ. ჩემი აზრით ის ზუსტად ასეთია. ალტერნატიული ვარიანტები თუ არსებობს?- კი. გაუძლებს თუ არა რომელიმე მათგანი შემოწმებას?- ვერა.

შავი - ღმერთო ჩემო.

თეთრი - ხომ არ გინდათ თქვენს მატარებლების განრიგს კიდევ ერთხელ გადახედოთ?

შავი - და ისინი არაფერს აკეთებენ ამის გამოსასწორებლად.

თეთრი - არა, ენერგია, რომელსაც ადამიანები სამყაროს გასაუმჯობესებლად ხარჯავენ, უფრო მეტად აზიანებს მას. ვფიქრობდი, რომ გამონაკლისებიც არსებობდა, მაგრამ ახლა ასე აღარ ვფირობ. ***(შავი ჯდება და თავდახრილი უყურებს მაგიდაზე და ოდნავ აქნევს თავს)*** კიედვ რაზე გინდათ საუბარი?

შავი - არ ვიცი. ეს სიტყვები ჩემთვის მატარებლის სადგურზე მდგარი, საკუთარ გზაზე მიმავალი ადამიანის სიტყვებივით ჟღერდა.

თეთრი - სწორედ ეს სიტყვებია.

შავი - და რას ფიქრობთ ამ ადამიანზე?

თეთრი - მომწონხართ. არაფერს. ადრე ვფიქრობდი, ახლა აღარ ვფიქრობ. ახლა ტკივილის შემცირებაზე ვფიქრბ, ესაა ჩემი ცხოვრება და არ მესმის სხვები სხვანაირად როგორ ცხოვრობენ.

შავი - და ფიქრობთ, რომ მატარებლის ქვეშ მოქცევა ცოტათი უფრო ჭკვიანურია?

თეთრი - არა. გავთვალე, რომ მატარებელი საათში სამოცი მილის სიჩქარით გადაუვლის სხეულს, ეს ნამდვილად მტკივნეული იქნება.

შავი - თქვენი უკანალის უკან ვიდგები ცოტახანს, რას ფიქრობთ ამაზე?

თეთრი - იმედი მაქვს, არა.

შავი - თუ ასეთი ცხოვრება არ გინდათ, აბა როგორი გინდათ?

თეთრი - არ ვიცი, ასეთი არა, და თქვენ ისე ცხოვრობთ როგორც გინდოდათ?

შავი - არა, ისე არა. მაგრამ საკმარისი მივიღე და არასასურველი, სულ არაფერს მაინც ჯობს.

თეთრი - ნამდვილად.

შავი - მაგრამ თქვენი და ჩემი ცხოვრების ერთმანეთთან შედარება არ შეგიძლიათ, ასეა?

თეთრი - არა, არ შემიძლია. უბრალოდ არ შემიძლია.

შავი - ჰმ.

თეთრი - ბოდიშს გიხდით, მაგრამ უნდა წავიდე.

შავი - არ უნდა წახვიდეთ.

თეთრი - შეურაცხყოფა მოგაყენეთ.

შავი - იმაზე სქელი გული მაქვს, ვიდრე წარმოგიდგენიათ. არ წახვიდეთ, საერთოდ არ მწყენია.

თეთრი - ალბათ ფიქრობთ, რომ თქვენი მადლიერი უნდა ვიყო, მაგრამ სამწუხაროდ ასე არ არის.

შავი - მსგავსი არაფერი მითქვამს.

თეთრი - უნდა წავიდე.

შავი - გინდათ თქვათ, რომ ჩემთან საუბარი არ მოგწონთ?

თეთრი - თქვენს ძალისხმევას ძალიან ვაფასებ.

შავი - რა გავაკეთო, რომ კიდევ ცოტახნით დარჩეთ?

თეთრი - რატომ? იმედი გაქვთ რომ კიდევ ცოტახნით თუ დავრჩები ღმერთი დამელაპრაკება?!

შავი - არა, იმედი მაქვს რომ მე დამელაპრაკება.

თეთრი - არ ვიცი რატომ ფიქრობთ, რომ კიდევ უნდა დაგითმოთ დრო. ვიცი უმადური ვარ, მაგრამ უმადურობა ჩემნაირი სულიერი ღატაკისთვის არც ისეთი დამღუპველია, როგორც თქვენთვის - უფლის მსახურისთვის.

შავი - არ ვთვლი რომ ჩემთან ვალში ხართ.

თეთრი - დარწმუნებული ხართ?

შავი - სრულიად!

თეთრი - ძალიან კეთილი ხართ. სიამოვნებით დაგითმობდით ჩემს თავისუფალ დროს, მაგრამ არ შემიძლია. მოდით უბრალოდ დავემშვიდობოთ ერთმანეთს, თქვენ თქვენს ცხოვრებას დაუბრუნდით.

შავი - არ შემიძლია.

თეთრი - არ შეგიძლიათ?

შავი - არა.

თეთრი - რა გინდათ რომ გავაკეთო?

შავი - არ ვიცი. წარმოიდგინეთ, რაღაც გითხარით ისეთი, რომ ხვალ დილით გაღვიძებისას თავის მოკვლის სურვილი აღარ გექნებათ. ამის სათქმელად კი მხოლოდ თქვენი თხოვნა რომ იყოს საჭირო, მთხოვდით?

თეთრი - გააჩნია სანაცვლოდ რისი გაღება მომიწევს.

შავი - ამის დაწერა უკვე დავიწყე.

თეთრი - თქვენი აზრით, რა არის ჩემთვის ყველაზე ძვირფასი?

შავი - არ ვიცი.

თეთრი - რის გამო იკლავს საბოლოო დანიშნულების პუნქტის მგზავრი თავს?

შავი - არ ვიცი.

თეთრი - არა, არა, არა. თქვენ არ იცით.

შავი - ჩემთან საუბარი აღარ გინდათ არა?

თეთრი - სქელი კანი გაქვთ.

შავი - სქელია, მაგრამ ძვლები მაინც მაქვს.

თეთრი - რატომ ფიქრობთ, რომ არსებობს რაღაც, რაზეც უარს არ ვიტყვი?

შავი - არ ვიცი. ვფიქრობ, რომ ნემისმიერ ადამიანს ვისაც მატარებლის წინ გადახტომა აქვს განზრახული, თავში ასეთი აზრი უბრალოდ არ მოსდის. ადამიანების უმეტესობისთვის ამის გადასაწყვეტად ერთი სახეში გალაწუნებაც საკმარისია. თქვენ ამბობთ, რომ არ გაინტერესებთ ეს ყველაფერი, მაგრამ თქვენი არ მჯერა. ადამიანები უმიზეზოდ არ კვდებიან. თქვენ მკითხეთ რა შეიძლება იყოს თქვენთვის ყველაზე მნიშვნელოვანი, მაგრამ არ ვიცი, ან უბრალოდ ამის სიტყვებით გადმოცემა არ შემიძლია. ან იქნებ თვითონაც იცით, მაგრამ ამის თქმა არ გსურთ. დარწმუნებული ვარ, როცა ამ ნახტომს განახორციელებდით, ამ მომენტს ხელიდან არ გაუშვებდით, სიცოცხლის ბოლო წამამდე ჩაეჭიდებოდით მას, ბოლომდე. უბრალოდ სიტყვების პოვნას ვცდილობ პროფესორო. სიტყვების შერჩევას - ისეთი სიტყვების, რომლებიც თქვენი გულის კარის გაღებას შეძლებს.

თეთრი - თქვენ ფიქრობთ, რომ ყველა ვინც ჩემს აზრზეა ავტომატურად ბრმაა, თავისი ფსიქიკური მოწყობით.

შავი - ვფიქრობ, რომ ყველა ვინც თქვენს აზრზეა ავტომატურად ბრმაა, მაგრამ ეს არ არის მთელი ისტორია, საქმე იმაში, რომ ისინი ერთი მატარებლით მიდიან, თქვენ კი მეორეთი.

თეთრი - მე ეს არ მითქვამს.

შავი - რა თქმა უნდა თქვით. სხვა მატარებელია განკუთვნილი სულელებისთვის, რომლებიც თვას ცუდად გრძნობენ და სხვა თქვენთვის, იმიტომ რომ თქვენი ტკივილი მთელი მსოფლიოს ტკივილის ჰგავს, ხოლო თქვენს მატარებელში დამკვირვებელიცაა და სასადილო ოთახიც.

თეთრი - კიბატონო, შეგიძლიათ იფიქროთ რაც გინდათ, არ გჭირდებათ ჩემი დათანხმება.

შავი - ვიცი, მაგარამ ეს არ იყო ხრიკების ჩანთიდან.

თეთრი - კარგი. ვფიქრობ ხრიკების ჩანთა შევსებულია სიდუხჭირის დროს, როდესაც ადამიანი ხსნას საზიზღრობაში პოულობს.

შავი - ღმერთო ჩემო, პროფესორო! თქვენ მე ამ ჩანთაში მტენით. ასეთი რაღაცები როგორ გამოგდით?

თეთრი - სპეციალურად თქვენთვის ჩამოვაყალიბე, თქვენს გასართობად. ხედავთ როგორი ბოზი ვარ?

შავი - არა არ ხართ, თქვენ ჭკვიანი კაცი ხართ, ზედმეტად ჭკვიანი ჩემთვის.

თეთრი - ვგრძნობ ჩანთის ბრწყინვალებას.

შავი - მინდა ვიცოდე როგორ.

თეთრი - ნამდვილად მოგწონთ ეს? მოგწონთ რომ თქვენზე ჭკვიანი ვარ?

შავი - კი მომწონს და მაინტერესებს რამხელა შანსი მაქვს თქვენი გადარჩენის.

თეთრი - ვხედავ.

შავი - ერთადერთი რისი ყიდვაც თქვენგან მინდა, მეტი დროა, მაგრამ არ ვიცი რითი ვიყიდო.

თეთრი - თქცენ არ იცით რა უნდა შესთავაზოთ კაცს სანსეთ ლიმითედის სანაცვლოდ.

შავი - არა, არ ვიცი. თავს ისე ვგრძნობ, თითქოს ამ ვაჭრობაში შანსიც არ მაქვს.

თეთრი - შესაძლოა, ოდესმე თვითმკვლელებს გამკლავებიხართ?

შავი - არა, თქვენ პირველი ხართ. ეს უბედურები და ტვინგამოცლილები ძალიან შორს არიან იმ სუიციდისგან, რომელზეც თქვენ ფიქრობთ. ისინი საერთოდ ვერც მიხვდებიან რაზე ლაპარაკობთ. ყოველ დღე ტკივილში იღვიძებენ, ცუდ ტკვილიში. მაგრამ ისინი არ მიდიან სადგურამდე. ახლა თქვენ შეგიძლიათ თქვათ, რომ ისინი ახერხებენ პრობლემების მოგვარებას. უბრალოდ სწრაფად უნდა გაიგონ რა სჭირთ, და ეს კარგი არგუმენტი იქნებოდა, მაგრამ აქ კიდევ ერთი შეკითხვაა. მაინც რა ტკივილი აიძულებს ბაქანზე შეკრებილი მგზავრებიდან ერთ-ერთს შავად შეღებილი ჯიხურისკენ გასწიოს წასახემსებლად? რა სახის ტკივილია ეს? ნუთუ ეს ის მწუხარებაა, რომელმაც ხალხი თვითმკვლელობამდე მიიყვანა, ნუთუ ეს მხოლოდ სრული სამუშაო განაკვეთის ბრალია?! ასე რომ ისევ ჩემს კითხვას ვუბრუნდები.თუ ეს ტკივილი ჯერ არ დაგიკარგავთ. ამის დაკარგვას ვერ გადაიტანთ, მაშინ შესაძლოა არც არასდროს დაკარგოთ- სანამ მოკვდებით, სანამ დანებდებით.

თეთრი - მაგრამ თუ მოკვდებით დანებდებით კიდეც.

შავი - არა, თქვენ აქ აღარ იქნებით.

თეთრი - ვერ დაგეხმარებით. მე ხომ ადამიანი ვარ, რომელმაც ყველაფერზე უარი თქვა. ამის მისაღწევად დიდი შრომა გავწიე და თუ არსებობს რაიმე რასთან განშორებაც არ მსურს, ეს არის.

შავი - ამ ყველაფრის სხვაგარად ფორმულირება შეგიძლიათ?

თეთრი - უარის თქმა მხოლოდ უარის თქმისადმი მზადებაზე არ შემიძლია. მხოლოდ ამის წყალობით ვმოქმედებ. მხოლოდ ამის იმედი მაქვს. ყველაფერი რისაც აქამდე მჯეროდა ძალიან მყიფე აღმოჩნდა - როგორც უკვე გითხარით. ვერც ის გასტანს დიდხანს და ვერც მე. მაგრამ არ ვფიქრობ რომ ეს არის ჩემი გადაწყვეტილების მიზეზი. ჩემი აზრით მიზეზი გაცილებით ღრმაა. დანაკარგზე შეგუება შესაძლებელია - მოგიწევს შეგუება. მუსიკა მოგწონთ?

შავი - კი, კი, მომწონს.

თეთრი - თქვენი აზრით, ვინ არის, ყველაზე დიდი კომპოზიტორი?

შავი - ჯონ კოლტრეინი, უდაოდ.

თეთრი - როგორ ფიქრობთ მისი მუსიკა სამარადისოდ იარსებებს?

შავი - მარადისობა ძალიან დიდი დროა, პროფესორო. არამგონია ამდენ ხანს გასტანოს.

თეთრი - მაგრამ ეს მას ხომ არ აუფასურებს?

შავი - არა.

თეთრი - თქვენ ამ სამყაროს ნაბიჯ-ნაბიჯ ტოვებთ. თქვენი საკუთარი თავის განადგურების თანამონაწილე ხდებით და ვერაფერს აკეთებთ. თქვენი თითოეული გადაწყვეტილება რაღაც მოვლენას გაშორებთ, რაც მომავალში უნდა მომხდარიყო. ბოლოს კი მხოლოდ ერთი ვარიანტი რჩება.

შავი - წყვდიადით მოცულ სამყაროზე საუბრობთ პროფესორო.

თეთრი - დიახ.

შავი - ყველაზე ცუდი რა შეგმთხვევიათ პროფესორო?

თეთრი - ქრისტეს დავალებით მატარებლის სადგურიდან მომიტაცეს.

შავი - სერიოზულად ვამბობ.

თეთრი - მეც.

შავი - ამ დილამდე რა იყო ყველაზე ცუდი ამბავი.

თეთრი - არ ვიცი.

შავი - კარგი, ჩავთვალოთ, რომ არ იცით და მაინც ეს თქვენ უნდა გიკავშირდებოდეთ თუ ვინმე სხვას, თქვენთვის ახლობელს.

თეთრი - ალბათ ვინმე ჩემთის ახლოებლს.

შავი - ვფიქრობ ეს სწორია. შეიძლება რაღაც გითხართ?

თეთრი - კიბატონო, ხალხთან ურთიერთბაში ახლოს არ შევდივარ.

შავი - რთული ხასიათის კაცი ხართ.

თეთრი - სხვანაირად როგორ დავიმსახურო თქვენი სიყვარული?

შავი - ალბათ მართალი ხართ, ნება მომეცით ასეთი რამე ვცადო, არ მჯერა რომ სამყარო შეიძლეა იყოს იმაზე უკეთსი, ვიდრე თქვენ ამის უფლებას აძლევთ. ისეთი ბნელი სამყარო, როგორშიც თქვენ ცხოვრობთ, ვერ იქნება სიურპრიზებით და კარგი ამბებით სავსე.

თეთრი - აბსოლუტურად დარწმუნებული ვარ.

შავი - კარგი იუბილარო, გისმენთ, პროფეროსო.

თეთრი - მაგრამ მე იმ წერტილში ვდგავარ, სადაც უკვე არ ვიცი როგორ უნდა დავიჯერო ყველაზე შესანიშნავი სამყაროს არსებობა, რადგან დარწმუნებული ვარ არ არსებობს.

შავი - ყველაზე შესანიშნავი.

თეთრი - ხო.

შავი - დარწმუნებული ვარ არსებობს ყველაზე შესანიშნავი სამყარო.

თეთრი - ნამდვილად გჯერათ ასეთი სამყაროსი?

შავი - დიახ, პროფესორო, დიახ მჯერა. ეს არის შეკითხვის აზრი, თქვენ უბრალოდ სწორ ხაზზე უნდა მოხვდეთ, სწორი ბილეთით. თან გაიყოლოთ სწორი თანამგზავრი, შეიძლება მას თავი დაუქნიოთ, შეიძლება მიესალმოთ. ყველა მათგანი თქვენსავით მოგზაურია, ზოგიერთი მათგანი ისეთ ადგილებშიც არის ნამყოფი სადაც ხალხს წასვლა არ უნდა, ზოგიერთი კი არა. მათ შეიძლება მოგიყვნენ კიდეც როგორ აღმოჩნდენ აქ და შესაძლებელია თქვენი მოგზაურობა გადაარჩინონ და თქვენ მადლობელი დარჩეთ.

თეთრი - კარგი, მაგრამ ეგ არ მოხდება.

შავი - რატომაც არა?

თეთრი - იმიტომ რომ არ მჯერა ასეთ სამყაროსი, უბრალოდ მინდა მატარებელი ავირჩიო. მისმინეთ, რატომ არ შეილება უბრალოდ წავიდე?

შავი - კიდევ ერთ ყავის დამატებაზე რას იტყოდი?

თეთრი - არ მინდა მადლობა.

შავი - რა შემიძლია გავაკეთო?

თეთრი - იქნებ უბრალოდ აღიაროთ რომ თქვენი სამყარო მხოლოდ თქვენს თავში არსებობს.

შავი - ამას ვაღიარებ, მაგრამ ამით შვებას ვერ ვპოულობ. მე არჩევანი არ მაქვს.

თეთრი - თქენ ფიქრობთ რომ მე არ მესმის, მაგრამ არ ვარ დარწმუნებული მოისმინოთ ის რაც მესმის.

შავი - ვცადოთ.

თეთრი - ეს უბრალოდ ცუდ ხასიათზე დაგაყენებთ.

შავი - ისედაც ცუდ ხასიათზე ვიყავი.

თეთრი - ეს იმაზე უარესია ვიდრე წარმოგიდგენიათ.

შავი - არაუშავს.

თეთრი - ამის მოსმენა არ მოგინდებათ.

შავი - დიახაც მინდა. არჩევანი გაკეთებულია.

***(პროფესორი საზურგეს მიეყრდნობა და დაკვირვებით უყურებს შავს)***

თეთრი - კარგი. შესაძლოა მართალი ხართ. ახალ ამბავს გეტყვით, პატივცემულო, მე წყვდიადისკენ მივიღწვი, სიკვდილზე ვლოცულობ, ნამდვილ სიკვდილზე და თუ სიკვდილის შემდეგ რომელიმე ნაცნობს შევხვდები არ ვიცი რას გავაკეთებ. ეს აბსოლუტური საშინელება, ყველაზე საშიში კოშარი იქნება. სიკვდილის შემდეგ ისევ დედაჩემს თუ შევხვდები, და ყველაფერი თავიდან დაიწყება, ოღონდ ამჯერად სიკვდილის პერსპექტივის გარეშე, ეს საბოლოო კოშმარი იქნებოდა. კაფკა კვადრატში!

შავი - ჯანდაბა პროფესორო, დედის ნახვა არ გინდათ?

თეთრი - არა, არ მინდა. ხომ გითხარით ცუდ ხასიათზე დაგაყენებთ მეთქი. მინდა რომ მკვდრები მკვდრებად რჩებოდნენ სამუდამოდ! და მინდა რომ ერთ-ერთი მათგანი ვიყო. თუმცა ეს შეუძლებელია, შეუძლებელია მკვდართა შორის ერთ-ერთი იყო, რადგან არ არსებულ მკვდარ ადამიანებს არც საზოგადოება აქვთ, არანაირი საზოგადოება. ეს აზრი უბრალოდ გულს მითბობს. წყვდიადი, მარტოობა, სიჩუმე, სიმშვიდე და ყველაფერი ჩემგან ერთ ნაბიჯში. ამას სამყაროსადმი პესიმისტურ შეხედულებად არ ვთვლი. ჩემი აზრით სამყარო სინამდვილეშიც ასეთია. ევოლუციის პირობებში, გამორიცხულია რომ გონიერი არსებები არ გაჩნდნენ და მხოლოდ იმიტომ, რომ ერთადერთი მნიშვნელოვანი რამ გააცნობიერონ, ეს ერთადერთი რამ ამაოებაა.

შავი - თუ სწორად ვხვდები, იმის თქმას ცდილობთ, რომ არამხოლოდ ბრიყვები უნდა ისწრაფოდნენ თვითმკვლელობისკენ.

თეთრი - დიახ.

შავი - დამცინით?

თეთრი - არა, არ დაგცინით. ადამიანებს სამყაროს ისე დანახვა რომ შეეძლოთ, როგორიც სინამდვილეში არის, თავიანთი ცხოვრების ისეთად დანახვა, როგორიც სინამდვილეში არის, ოცნებებისა და ილუზიების გარეშე, ერთი მიზეზიც არ ექნებოდათ იმის საწინააღმდეგოდ, რომ სიკვდილი რაც შეიძლება სწრაფად აერჩიათ.

შავი - ღმერთო ჩემო.

თეთრი - ***(ცივად)*** ღმერთის არ მჯერა, - შეგიძლიათ ამის გაგება? ირგვლივ მიმოიხედეთ, მართლა ვერ ხედავთ? მოწამეთა ყვირილი და ტანჯვა მისი ყურისთვის ყვეალზე სასიამოვნო ხმებია, და ვერ ვიტან ამ დისკუსიებს! კამათი, სოფლელი უღმერთოსა, რომლის ერთადერთი ვნებაც უსაზღვრო სიცრუეა იმის შესახებ, რის არსებობასაც უარყობს. თქვენი ძმობა ტკივილის ძმობაა. ეს ტკივილი საერთო რომ იყოს და არა რიგ-რიგობითი, მხოლოდ მისი წონა ჩაიტანდა ჩვენს ცხოვრებას იმ წყვდიადით მოცულ, ბნელ, ღრმა სამყაროში, სანამ თვით ეს სამყაროც ფერფლად არ გადაიქცეოდა, და ძმობა, სამართლიანობა, სამარადისო ცხოვრება... ღმერთო დიდებულო. მაჩვენეთ რელიგია, რომელიც არარსებობისთვის, სიკვდილისთვის მოამზადებს ადამიანს. ასეთ ეკლესიას ნამდვილად შევუერთდებოდი. თქვენი ეკლესია მხოლოდ შემდეგი სიცოცხლისთვის ამზადებს ადამიანს, სიცოცხლისთვის, რომელიც სავსეა ოცნებებით, ილუზიებით და ტყუილებით. განდევნეთ სიკვდილის შიში ადამიანთა გულებიდან და ისინი ერთ დღესაც ვერ გასტანენ. ვინ იცხოვრებდა ასეთ კოშმარში, სიკვდილის შიში რომ არ ჰქონდეს. ნაჯახის ჩრდილი თითოეულს სიხარულით გადაფარავდა. თითოეული გზა სიკვდილით მთავრდება. თითოეული მეგობრობა, თითოეული სიყვარული, ტანჯვა, დანაკარგი, ღალატი, ტკივილი, წამება, სიბერე,უპატივცემულობა, საშინელი და ხანგრძლივი ავადმყოფობები. ამ ყველაფერს ერთ ფინალთან მივყავართ - თქვენც, სხვებიც და საერთოდ ყველაფერი, რაზეც ზრუნავთ. აი რა არის ნამდვილი ძმობა, ნამდვილი ამხანაგობა და მისი წევრობა ყველასთვის სიცოცხლის ბოლომდე გრძელდება. ამბობთ რომ ჩემი ძმაა ჩემი შვება? ჩემი შვება არის, არა? ხოდა ღმერთმაც დასწყევლოს! ღმერთმა დასწყევლოს ნებისმიერ ფორმაში და ნებისმიერ სხეულში! ვხედავ თუ არა ამაში საკუთარ თავს? კი - ვხედავ და ამისგან გული მერევა. ხვდებით რას ვამბობ? შეგიძლიათ ჩემი სიტყვების გაგება? ***(შავი თავდახრილი ზის)*** მაპატიებთ?

შავი - ყველაფერი რიგზეა?

თეთრი - არა, ვწუხვარ.

***(შავი ახედავს)***

შავი - დიდი ხანია რაც ასეთ მდგომარეობაში ხართ?

თეთრი - მთელი ცხოვრებაა.

შავი - ეს სიმართლეა?

თეთრი - სიმართლეზე უარესი.

შავი - ვერ წარმოვიდგენ, რა შეიძლება იყოს ამაზე უარესი.

თეთრი - რისხვა მხოლოდ ნათელი დღეებისთვის გამოდგება. ნათელი დღეები კი სულ უფრო და უფრო მცირდება. საქმე იმაშია, რომ ხედვადი მოხაზულობები მცირედით გაფერმკრთალდა. მათ აღარანაირი შემცველობა არ გააჩნიათ.მხოლოდ ფორმებიღა დარჩა. მატარებელი, კედელი, სამყარო, ადამიანი, რომელიც დახეტიალობს უაზრო ხმებს შორის, უკაცრიელ სიცარიელეში. მის ცხოვრებას აზრი აღარ აქვს. ეს მხოლოდ სიტყვებია. რატომ უნდა ვეძებო ასეთი სუბიექტებისგან შემდგარი საზოგადოება? რატომ?

შავი - ჯანდაბა.

თეთრი - ახლა ხვდებით ვინ გადაარჩინეთ?

შავი - ვცადე გადარჩენა, ახლაც ვცდილობ მთელი ძალით.

თეთრი - თქვენი ძმის გადარჩენას?

შავი - დიახ! ჩემი ძმის გადარჩენას.

თეთრი - ამიტომ ვარ აქ, თქვენს ბინაში?

შავი - არა. მე ვარ აქ ამიტომ.

თეთრი - გაინტერესებდათ რა სფეროს პროფესორი ვიყავი. მე წყვდიადის პროფესორი ვარ დღის ფორმაში გადაცმული ღამე. ახლა კი მხოლოდ საუკეთესოს გისურვებთ, მაგრამ უნდა წავიდე.

***(სკამს უკან გასწევს და წამოსგება)***

შავი - კიდევ დარჩით ცოტახანს.

თეთრი - არა, მეტი დრო აღარ მაქვს. მშვიდობით.

***(თეთრი შეტრიალდება კარისკენ და შავი წამოდგება)***

შავი - შეგვიძლია სხვა რამეზე ვილაპრაკოთ, გპირდებით.

თეთრი - სხვა რამეზე ლაპარაკი არ მინდა.

შავი - გარეთ არ გახვიდეთ! პროფესორო ხომ იცით იქ რა გელოდებათ?!

თეთრი - კი ვიცი. ვიცი რა მელოდება და ვინ მელოდება. ვნატრობ მის გაძვალტყავებულ ლოყაზე შეხებას. უდაოდ გაოცდება, როცა გაიგებს რომ ასეთი სასურველია და მის კისერს შევეხები, ყურში ჩავჩურჩულებ, მის გამომშრალ, ბინძურ ყურში: „მე აქ ვარ, მე აქ ვარ.“ ახლა კი გააღე ეს წყეული კარი!

შავი - ეს არ გააკეთო!

თეთრი - თქვენ კეთილი ადამიანი ხართ. მე თქვენ მოგისმინეთ, თქვენც მომისმინეთ, სათქმელი აღარაფერია. თქვენი ღმერთი ოდესღაც უსაზღვრო შესაძლებლობების საწყისთან იდგა და აი რა გამოუვიდა. თქვენ მეუბნებით რომ ღმერთის სიყვარული მჭირდება, მაგრამ ასე არ არის. ის არ მჭირდება. შესაძლოა შენდობას ვითხოვდე, მაგრამ მას ვერავის სთხოვ. უკან დასახევი გზები აღარ არსებობს, აღარაფრის გამოსწორება არ შეიძლება. მხოლოდ არ მყოფადობის იმედიღა დარჩა და ამ იმედის ხელიდან გაშვებას არ ვაპირებ. კარი გააღეთ!

შავი - არ გააკეთოთ ეს.

თეთრი - გთხოვთ გააღეთ კარი... გთხოვთ.... ***(შავი ხსნის ჯაჭვებს, ჯაჭვები ძირს იყრიბა, კარს აღებს და პროფესორი გადის და დერეფნიდან ეუბნება შავს)*** მადლობა და მშვიდობით.

შავი - პროფესორო, ვიცი რომ ამის თქმა არ გინდოდათ. დილით იქ ვიქნები.იქ ვიქნები გესმით? იქ ვიქნები! ***(დაიჩოქებს)*** იქ ვიქნები. ***(ზემოთ აიხედავს)*** ხომ იცი რომ ამის თქმა არ უნდოდა, ხომ იცი, რომ არ უნდოდა. იცი, რომ არ უნდოდა. ვერ ვხვდები აქ რატომ გამომიშვი, ვერ ვხვდები, თუ კი გინდოდა, რომ მას დავხმარებოდი საჭირო სიტყვები რატომ არ მომეცი? საჭირო სიტყვები მას მიეცი, მე რატომ დამივიწყე? ***(მუხლებზე მდგარი ტირის)*** მაგრამ არაუშავს, არაუშავს, თუ ამიერიდან ხმას აღარ ამოიღებ, შენს სიტყვებს შევინახავ. ხომ იცი რომ შევინახავ. ხომ იცი რომ მეხერხება. კარგად მეხერხება. ***(თავს ზემოთ ასწევს)*** თანახმა ხარ? თანახმა ხარ?

**დასასრული**